Cibulková v Dubaji skončila, podľahla svetovej päťke Karolíne Plíškovej

DUBAJ. Slovenská tenistka Dominika Cibulková prehrala s turnajovou štvorkou Karolínou Plíškovou 2:6, 6:3, 3:6 v utorňajšom stretnutí 2. kola dvojhry na turnaji WTA Premier 5 Dubai Duty Free Tennis Championships v Dubaji v SAE. Dvadsaťdeväťročná Cibulková (30. v rebríčku WTA) a o tri roky mladšia Plíšková (5.) odohrali piate vzájomné stretnutie. V prvých troch dueloch uspela Slovenka, vrátane triumfu vo finále na trávnatom turnaji v anglickom Eastbourne v roku 2016. Česká tenistka zvíťazila prvýkrát nad Cibulkovou v roku 2017 v rámci semifinálového stretnutia na podujatí v Dauhe. Prvý set bol vyrovnaný len do stavu 2:2. Následne získala Plíšková štyri gemy za sebou a vyhrala ho presvedčivo 6:2. Druhé dejstvo patrilo 29-ročnej Slovenke, ktorá prelomila hneď prvé podanie súperky a dostala sa do vedenia 2:0. V ďalšom priebehu si obe hráčky svoj servis podržali, Cibulková vyhrala set 6:3. Následne organizátori prerušili zápas kvôli dažďu. Česká tenistka získala rozhodujúci brejk v šiestej hre tretieho setu, dostala sa do vedenia 4:2 a stretnutie doviedla do víťazného konca. Zverenka Mateja Liptáka Cibulková nemala ideálny vstup do aktuálnej sezóny. V úvode roka prehrala v 1. kole na turnaji v Sydney. Na Australian Open jej vystavila stopku už v 1. kole Číňanka Šuaj Čang. Na prvé víťazstvo v roku 2019 si musela počkať až do pondelka, kedy v rámci 1. kola na prebiehajúcom turnaji v Dubaji zdolala Španielku Laru Arruabarrenovú 5:7, 6:1, 6:2. Japonská tenistka Naomi Osaková prehrala svoj prvý zápas v pozícii svetovej jednotky. V utorňajšom zápase 2. kola turnaja WTA v Dubaji podľahla Francúzke Kristine Mladenovicovej dvakrát 3:6. "Vyhrať nad svetovou jednotkou je vždy špeciálne. Toto je môj domáci turnaj, tu žijem. Je to skvelý pocit zvíťaziť pred toľkými fanúšikmi," citovala Mladenovicovú agentúra AFP. Francúzka, ktorá je bývalou svetovou desiatkou, sa v 3. kole stretne s Carlou Suarezovou Navarrovou zo Španielska.


Americký minister lietal príliš draho, náklady zaplatí z vlastného

Tom Price sa ospravedlnil za používanie súkromného lietadla na oficiálne účely.

WASHINGTON. Americký minister zdravotníctva a ľudských zdrojov Tom Price sa vo štvrtok ospravedlnil Američanom za používanie súkromného lietadla na oficiálne účely a dodal, že vláde tieto náklady uhradí z vlastných zdrojov. Price to vyhlásil po rozhorčenej reakcii verejnosti na ministrove predražené cestovné praktiky, uviedla agentúra DPA. Minister sa zaviazal, že súkromné lietadlo viac nepoužije a "ministerstvu financií USA napíše osobný šek na náhradu výdavkov mojich ciest so súkromným lietadlom". Zdôraznil, že americkí daňoví poplatníci za jeho miesto v lietadle nezaplatia ani cent. Podľa správ medializovaných v uplynulom týždni Price využíval na oficiálne cesty drahé súkromné lietadlá, namiesto lacnejších komerčných letov. Zároveň podľa informácii magazínu Politico cestoval viackrát do miest, kde vlastnil nehnuteľnosti a oficiálne návštevy kombinoval so stretnutiami s rodinnými priateľmi či dlhoročnými kolegami. Previerkou sa bude teraz zaoberať kongresový Výbor pre dohľad a vládnu reformu. Ten si od Bieleho domu a 24 federálnych agentúr vyžiadal záznamy o využívaní vládnych lietadiel na súkromné účely a tiež súkromných lietadiel na oficiálne návštevy, ktoré sa uskutočnili od nástupu Trumpa do prezidentského úradu. Vyše dvadsať Priceových letov zároveň preskúma i úrad generálneho inšpektora patriaci pod ministerstvo zdravotníctva a ľudských zdrojov.


V Nemecku sa na eurovoľbách zúčastnia aj duševne postihnutí

BERLÍN. V májových voľbách do Európskeho parlamentu budú môcť v Nemecku po prvý raz odovzdať svoj hlas i ľudia, ktorí majú pre svoje duševné ochorenie prideleného poručníka, čo ich zastupuje vo všetkých záležitostiach. Informoval o tom webový portál stanice Deutsche Welle. O zmenách rozhodol v pondelok Spolkový ústavný súd v zrýchlenom konaní. Podnet naň v meste Karlsruhe podali opozičné strany Zelení, Ľavica a Slobodná demokratická strana (FDP), ktoré tak chceli dosiahnuť, aby dotknutých 82.000 ľudí mohlo v nadchádzajúcich voľbách do Európskeho parlamentu takisto hlasovať. Spolkový snem už totiž v marci rozhodol o zavedení inkluzívneho volebného práva, avšak podľa koaličných subjektov Kresťanskodemokratická únia a Kresťanskosociálna únia (CDU/CSU) a Sociálnodemokratická strana Nemecka (SPD) tieto zmeny ešte nemali platiť pre voľby do Európskeho parlamentu, ktoré sa konajú v Nemecku 26. mája. V Nemecku budú najnovšie prvýkrát môcť voliť aj ľudia, ktorí spáchali trestný čin, avšak svoj trest si neodpykávajú vo väzení, ale na psychiatrickom oddelení. Ide približne o 3000 osôb. Doteraz mohli ľudia trpiaci duševnými ochoreniami s poručníkom voliť len v niektorých spolkových krajinách, a to v krajinských a komunálnych voľbách. Od roku 2017 im volebné právo uznali Severné Porýnie-Vestfálsko a Šlezvicko-Holštajnsko. V roku 2018 sa k nim pridali i Brandenbursko, Brémy a Hamburg. Ústavný súd už koncom januára rozhodol, že zákon, ktorý plošne zakazuje duševne chorým zúčastniť sa na voľbách, je protiústavný.


Armáda dostala na sanáciu kasární viac ako šesť miliónov eur

Cieľom sanácie je odstrániť príčiny vzniku environmentálnej záťaže.

BRATISLAVA. Ministerstvo obrany (MO) SR získalo na sanáciu environmentálnych záťaží kasární v Martine, Michalovciach a Piešťanoch viac ako šesť miliónov eur z eurofondov. Tie pokryjú sanačné práce i odborný geologický dohľad. Sanácia je naplánovaná na obdobie rokov 2019 až 2022, dodávatelia vzídu z verejného obstarávania. "Vďaka úspešným projektom dokážeme odstrániť tieto záťaže bez toho, aby sme museli zaťažiť náš rozpočet. Ušetrené finančné prostriedky tak môžeme investovať do ďalších dôležitých modernizačných projektov a zvýšenia kvality podmienok výkonu služby profesionálnych vojakov," zhodnotil minister obrany Peter Gajdoš (SNS). Cieľom sanácie je odstrániť príčiny vzniku environmentálnej záťaže a obmedziť ďalšie šírenie znečisťujúcich látok v podzemnej vode, pôde a horninovom prostredí. Taktiež by sa mala odstrániť kontaminácia, resp. znížiť koncentrácia znečisťujúcich látok v podzemnej vode, pôde a horninovom prostredí na úroveň akceptovateľného rizika. Snahou bude tiež zabezpečiť environmentálne vhodné nakladanie s odpadmi vzniknutými počas sanácie a zabezpečiť rekultiváciu sanovanej lokality. Sanácia sa týka pôdy s rozlohou takmer 12.000 metrov štvorcových. Súčasný stav životného prostredia v tejto oblasti je podľa rezortu dedičstvom nezodpovednosti armád, ktoré sa na týchto miestach zdržiavali v rokoch 1935 až 1992. Rezort obrany získal financie z Operačného programu Kvalita životného prostredia.


SPD sa vyhráža odchodom z nemeckej vlády, nepáčia sa im masové tábory

Merkelová súhlasila so zriadením tzv. tranzitných zón na hranici s Rakúskom.

BERLÍN. Sociálnodemokratická strana Nemecka (SPD) nezostane v spolkovej koaličnej vláde v prípade, že konzervatívci kancelárky Angely Merkelovej budú pokračovať v pláne na zriadenie uzavretých migračných centier na hraniciach s Rakúskom. Informuje o tom agentúra DPA. "Masové tábory, kde budú utečenci zatvorení niekoľko týždňov, nebudú existovať s (podporou) SPD," povedal v stredu ráno generálny tajomník strany Lars Klingbeil. V rannom programe verejnoprávnej televízie ZDF však zároveň vyjadril presvedčenie, že spolková koalícia môže nájsť kompromis. Naďalej zostáva mnoho otázok otvorených, píše DPA. Spolkový minister vnútra Horst Seehofer (Kresťanskosociálna únia Bavorska - CSU) musí vyrokovať dohodu s Rakúskom. Ak nebude dohoda s Rakúskom, stojí aj celý kompromis medzi CSU a Merkelovej Kresťanskodemokratickou úniou Nemecka (CDU) na vratkých nohách, upozornil Klingbeil. "Pán Seehofer nevyšiel z posledných týždňov silnejší. Je to oslabený minister vnútra," podotkol generálny tajomník SPD. Merkelová v pondelok súhlasila so zriadením tzv. tranzitných zón na hranici s Rakúskom, odkiaľ budú vracaní migranti registrovaní inde v EÚ. V týchto uzavretých centrách v Bavorsku by mali byť umiestnení žiadatelia o azyl, ktorých žiadosti budú posudzované v zrýchlenom konaní. Migranti tranzitné zóny až do ukončenia konania nebudú smieť opustiť. Predstavitelia nemeckých koaličných strán budú pokračovať v rokovaniach vo štvrtok večer. Otázka migrácie môže rozhodnúť o tom, či Európska únia (EÚ) v budúcnosti zotrvá ako celok, uviedla v stredu nemecká kancelárka Angela Merkelová. Informuje o tom agentúra DPA. EÚ potrebuje svojim občanom ponúknuť jednotné stanovisko k migrácii, ktoré je právne uskutočniteľné, realistické a solidárne, povedala Merkelová na pôde Spolkového snemu (Bundestag) v Berlíne. "Musí nastať väčší poriadok vo všetkých druhoch migrácie, aby mali ľudia dojem, že právo a poriadok sa presadzujú," dodala. Na minulotýždňovom summite EÚ sa napriek dlhým diskusiám a odlišným záujmom lídri zhodli na tom, že prístup k migrantom nie je otázkou pre jednotlivé európske krajiny, ale "je to úloha, ktorá sa týka všetkých", uviedla Merkelová. Zároveň vysvetlila, že medzičasom prichádza cez Stredozemné more už o 95 percent menej utečencov. Napriek tomu by sa malo naďalej pokračovať v posilnení ochrany vonkajších európskych hraníc. V súvislosti s plánovaným rozšírením agentúry EÚ na ochranu hraníc pod názvom Frontex Merkelová prisľúbila: "Nemecko k tomu prispeje svojím podielom." Maďarský premiér Viktor Orbán, jeden z najostrejších európskych kritikov migračnej politiky nemeckej kancelárky Angely Merkelovej, vyjadril ochotu spolupracovať v súvislosti s jej najnovším plánom zredukovať prílev migrantov do Nemecka. Informovala o tom v stredu agentúra DPA. V rozhovore pre nemecký denník Bild pred svojou stredajšou návštevou Berlína Orbán povedal, že by bol otvorený rokovaniam o bilaterálnej dohode s cieľom zabrániť migrantom vstúpiť do Nemecka, ak by sa Merkelovej podarila podobná dohoda s Rakúskom. Zdôraznil, že najprv musia prísť rokovania medzi Nemeckom a Rakúskom, potom medzi Rakúskom a Maďarskom. "Jedine potom, keď bude jasná nemecká pozícia, môže dôjsť k rokovaniam medzi Maďarskom a Nemeckom," spresnil Orbán. Orbán pri stredajšej schôdzke so Seehoferom v Berlíne vyhlásil, že Maďarsko nemôže a ani nechce prijať nikoho, avšak je pripravené kedykoľvek pomôcť pri vracaní ilegálnych prisťahovalcov do Grécka. Na margo problematiky migrácie hosť z Budapešti pripomenul, že stanovisko Maďarska k tejto otázke je nemenné, priame a úprimné, aj keď nepohodlné od roku 2015. Súčasne pripomenul, že žiadny žiadateľ o azyl sa na územie EÚ nedostal v Maďarsku ako prvej krajine. Maďarský premiér má v stredu v pláne stretnutie s predsedom Spolkového snemu Wolfgangom Schäublem a vo štvrtok má rokovať s kancelárkou Angelou Merkelovou.


Nemecko počíta so zrýchlením rastu ekonomiky

Experti centrálnej banky vidia aj riziká ohrozujúce rast, ako sú napríklad nové bariéry v globálnom obchode.

FRANKFURT NAD MOHANOM. Nemecká ekonomika je podľa domácej centrálnej banky v dobrej kondícii. Bundesbank počíta v prvých troch mesiacoch 2017 so zrýchlením rastu. "Rast nemeckej ekonomiky sa v 1. kvartáli 2017 bude zrejme ďalej posilňovať," uviedla Bundesbank vo svojej mesačnej správe. Dôvodom optimistického hodnotenia sú aktuálne pozitívne údaje týkajúce sa nových objednávok. Experti centrálnej banky však vidia aj riziká ohrozujúce rast, ako sú napríklad nové bariéry v globálnom obchode. Aktuálne údaje o podnikateľskej nálade však signalizujú "prevažne optimistický obraz ekonomiky". Bundesbank počíta s expanziou naprieč ekonomikou. Pokračovať by napríklad mal rast vývozu. Nemeckí exportéri v poslednom čase profitovali aj zo slabého eura. Vlani celkovo vyviezli tovary v rekordnej hodnote 1,21 bilióna eur. Keďže produkčné kapacity v nemeckej ekonomike sú nadpriemerne vyťažené, je potrebné počítať so zvýšením investícií do nových strojov a podnikových hál. Podľa Bundesbank by mal pokračovať "nepochybne živý rast stavebného sektora". Spotrebu navyše podporuje aj dobrá situácia na trhu práce. "Súkromná spotreba zostáva aj na začiatku nového roka dôležitým pilierom rastu." Terajšie zdraženie energií však znižuje kúpnu silu spotrebiteľov.


Peking si predvolal amerického diplomata, nepáči sa mu postoj USA k otázke Hongkongu

Viacerí americkí predstavitelia v posledných dňoch podporili hongkonských demonštrantov.

HONGKONG. Čínske ministerstvo zahraničných vecí si v piatok predvolalo "na koberec" zástupcu amerického veľvyslanca Roberta Fordena, aby mu tlmočilo svoj postoj, že "zahraničné sily by sa nemali miešať do záležitostí Hongkongu, pretože tie sú vnútornou vecou Číny". Peking podľa stanoviska ministerstva žiada, aby Spojené štáty "zaujali k situácii v Hongkongu objektívny a spravodlivý postoj". "Čína bude na americké akcie odpovedať," uvádza sa v piatkovom komuniké ministerstva. Peking zrejme reaguje na vyhlásenia viacerých amerických predstaviteľov vrátane líderky Demokratickej strany Nancy Pelosi, ktorí v posledných dňoch podporili hongkonských demonštrantov. Tí dlhodobo protestujú v uliciach proti zákonu, ktorý by umožnil Číne prenasledovať svojich oponentov žijúcich v Hongkongu a súdiť ich priamo v Číne. Hongkong prešiel na základe medzinárodných dohôd v roku 1997 spod britskej správy pod správu Číny. Do roku 2047 má podľa týchto zmlúv fungovať na princípe "jedna krajina, dva systémy", čo by mu malo v tomto časovom rámci zaručovať slobodu v otázkach politického systému a spravovania spoločnosti. Čína však podľa hongkonského prodemokratického politického tábora túto dohodu porušuje a snaží sa už teraz vnútiť Hongkongu svoje predstavy o jeho fungovaní.


V čínskom zábavnom parku zahynuli pri nehode dve deti

Vír nadvihol nafukovací dom v čínskom zábavnom centre.

HONGKONG. Dve deti zomreli a ďalších 20 ľudí utrpelo zranenia po tom, ako v strednej Číne malý atmosférický vír nadvihol detský nafukovací dom a iné predmety do vzduchu. Informovala o tom v utorok spravodajská stanica CNN. Čínske štátne médiá uviedli, že nešťastie sa stalo v nedeľu popoludní miestneho času v zábavnom parku v provincii Che-nan. Na čínskych sociálnych médiách sa začali šíriť videá, na ktorých vidno, ako vír vzduchu nadvihol do výšky veľký farebný nafukovací domček a odniesol ho až niekoľko desiatok metrov ďalej. Vážne zranenie utrpelo jedno dieťa a s malými zraneniami vyviazlo najmenej ďalších 17 detí a dvaja dospelí. Podľa pracovníka meteorologického observatória v provincii Che-nan nešťastie zavinil prachový vír, rotujúci oblak prachu a piesku.


Šéf Goldman Sachs by mal po dvanástich rokoch skončiť

Lloyd Blankfein by mal z americkej investičnej banky odísť do konca tohto roka.

NEW YORK. V americkej investičnej banke Goldman Sachs sa zrejme schyľuje ku koncu jednej éry. Šéf Lloyd Blankfein, ktorý je na čele banky 12 rokov, sa pripravuje na odchod, uviedol v piatok (9. 3.) Wall Street Journal (WSJ) s odvolaním sa na zdroje oboznámené so záležitosťou. Podľa WSJ by k výmene na čele banky malo prísť najskôr na konci tohto roka. Ako kandidáti sa spomínajú prezidenti firmy Harvey Schwartz a David Solomon. Hovorkyňa banky sa k tomu odmietla vyjadriť. Blankfein (63) je prominentnou postavou Wall Street a má množstvo obdivovateľov, rovnako ako kritikov. Goldman Sachs pod jeho vedením získala povesť tlačiarne peňazí, aj keď v poslednom čase sú výsledky slabšie. Počas finančnej krízy sa ozývali hlasy, ktoré tvrdili, že banka oklamala svojich zákazníkov. Či Blankfein na konci tohto alebo na začiatku budúceho roka odíde z čela Goldman Sachs, však podľa WSJ ešte nie je isté a bude závisieť od jeho rozhodnutia. Bol by to však výnimočný okamih, keďže Goldman Sachs bude v roku 2019 oslavovať 150 rokov existencie.


Práce na križovatke Prievoz a na Mlynských nivách idú podľa plánu

Mesto neeviduje žiadne zdržanie a nemá avizované žiadne komplikácie.

BRATISLAVA. Práce na prestavbe mimoúrovňovej križovatky Prievoz a na stavbe podzemného kruhového objazdu na rekonštruovanej časti ulice Mlynské nivy v Bratislave idú podľa harmonogramu. Pre TASR to potvrdilo hlavné mesto, ktoré neeviduje žiadne zdržanie a nemá avizované žiadne komplikácie. Tieto stavby spôsobili v Bratislave postupne od 15. februára rozsiahle dopravné obmedzenia. "Pokiaľ ide o stavebné práce na Mlynských nivách, tam komunikujeme ešte s investorom o zmenách stavby, napríklad v súvislosti s bezpečnosťou cyklistov a usilujeme sa ešte nájsť lepšie riešenia," priblížil hovorca Bratislavy Peter Bubla. Za celý čas od spustenia dopravných obmedzení neprišlo podľa magistrátu k väčšiemu kolapsu a MHD sa stala v kritickom úseku na Gagarinovej ulici najrýchlejším spôsobom dopravy. Vďaka vyhradenému pruhu výrazne skrátila svoju jazdnú dobu aj oproti obdobiu pred uzáverami. Mesto však pripomína, že v prípade akéhokoľvek dopravného obmedzenia treba rátať so zhoršenou dopravnou situáciou. Zástupcovia samospráv, polície i investorov sa naďalej stretávajú pre priebežné vyhodnocovanie dopravných podmienok a situácie na cestách v Bratislave. Uzávera ulice Mlynské nivy potrvá jeden rok. V prvom polroku pôjde o úplnú uzáveru ulice, počas druhého polroka bude ulica sprejazdnená pre MHD. "Stavby v oblasti Prístavného mosta potrvajú dva roky s tým, že práce sú rozdelené do šiestich etáp a každá ďalšia etapa bude pre dopravu využívať aj stavby, ktoré sú postavené v predchádzajúcej etape," priblížil vo februári primátor Bratislavy Matúš Vallo s tým, že dosah na dopravu sa pri ďalších uzáverách bude postupne znižovať. Momentálne podľa stavebníka napredujú práce v prvej etape v súlade s odsúhlaseným harmonogramom. Od Prievozu po Ketelec sa práce sústreďujú na prekládky inžinierskych sietí a na zemné práce. Realizujú sa aj menšie mostné objekty a križovatky na trase. Developer HB Reavis, ktorý realizuje práce na revitalizácii ulice Mlynské nivy, pre TASR uviedol, že postupuje podľa plánu. "Aktuálne prebiehajú práce na podzemnom kruhovom objazde, kde v tretej fáze budujeme konštrukčnú pažiacu stenu, zasypávame jeho druhú fázu a ukončujeme prekládky všetkých sietí v okolí budúceho podjazdu. Taktiež pokračujeme v prácach na sútokovej komore na križovatke Karadžičova - Mlynské nivy a začali sme pracovať na rozšírení Svätoplukovej ulice," povedala hovorkyňa investora Martina Jamrichová. V spolupráci s magistrátom hľadajú aj potenciálne nové riešenia ulice Mlynské nivy, vďaka ktorým sa má stať moderným bulvárom v novovznikajúcej zóne Nové Nivy.


Rast cien v eurozóne zostáva hlboko pod inflačným cieľom

Európska centrálna banka zrejme pripravuje nový balík stimulov.

LONDÝN. Najnovšie údaje signalizujú, že tempo rastu spotrebiteľských cien v eurozóne zostáva hlboko pod úrovňou, ktorú preferuje Európska centrálna banka (ECB). Finančné údaje ukazujú, že rast cien výrazne zaostáva za inflačným cieľom ECB nastaveným na úroveň tesne pod dvomi percentami, uviedol hlavný ekonóm ECB Philip Lane na podujatí London School of Economics. Nič podľa neho nenasvedčuje tomu, že by eurozóne opäť hrozila deflácia, ale inflácia zostáva mimoriadne nízka. Christine Lagardová, ktorá je nominovaná na pozíciu prezidentky ECB, pred výborom pre hospodárske a menové záležitosti Európskeho parlamentu (EP) uviedla, že vzhľadom na aktuálne výzvy je naďalej potrebné počas dlhšieho obdobia zachovať vysoko akomodatívne nastavenie menovej politiky. Podľa vyjadrení predstaviteľov ECB sa zdá, že banka pripravuje nový balík monetárnych stimulov, ktorého súčasťou bude zníženie úrokových sadzieb, prísľub, že ich udrží nízko dlhší čas, a kompenzácia pre banky zasiahnuté vedľajšími vplyvmi negatívnych sadzieb. Mnohí tiež podporujú obnovenie programu nákupu aktív, čo je silnejšia zbraň, avšak niektoré severoeurópske krajiny to odmietajú.


Rúháni nedodržal predvolebné sľuby, vo vláde nemá žiadnu ženu

TEHERÁN. Iránsky prezident Hasan Rúhání si vybral 18 členov svojho nového vládneho kabinetu. Napriek predvolebným sľubom, že do vlády dosadí aj ženy, sú medzi nominovanými ministrami výlučne muži. Viacerým ženám by však podľa pozorovateľov mohol Rúhání prisúdiť aspoň viceprezidentské posty s nižším politickým významom, informovala agentúra DPA. V súlade s Rúháního nomináciou by mal vo svojej funkcii naďalej zostať iránsky minister zahraničných vecí Džavád Zaríf, ktorý bol jednou z kľúčových postáv pri dosahovaní tzv. jadrovej dohody, ktorú v roku 2015 podpísal Irán so svetovými veľmocami. Voľba Zarífa zároveň signalizuje Rúháního zámer pokračovať aj počas ďalšieho funkčného obdobia v reformistickom prozápadnom kurze. Zmeny si Rúhání neželá ani na ďalších ministerstvách. V úrade by chcel ponechať doterajších ministrov vnútra, kultúry, ropného priemyslu a tiež šéfa tajnej služby. Na dovedna 18 postov však nominoval aj siedmich nových ministrov vrátane ministra obrany, hospodárstva a spravodlivosti. Všetkých jeho 18 nominácií ešte musí odobriť parlament.


PODCAST POZERÁME GAME OF THRONESZhrnutie Game of Thrones: Čo nevedel Jon Snow (1. časť 8. série)

Prvá epizóda poslednej série Hry o Tróny.

V podcaste rozoberáme detaily príbehu prvej časti ôsmej série. V novej časti podcastu rozoberáme príbeh prvej časti poslednej série. Je ako väčšina ostatných prvých epizód Game of Thrones. Udeje sa veľa vecí, ale nič zásadné sa nestane. Videli sme viacero stretnutí postáv, ktoré sa nevideli aj niekoľko sérií. Niektoré tvorcovia zvládli lepšie ako iné. Videli sme "upratovaciu" časť, v ktorej sa postavy len dostávali na svoje miesto v príbehu. Dramatický dej sa strhne asi až o jednu či dve epizódy neskôr. Napíšte nám na matej.ohrablo@sme.sk, prípadne do skupiny na Facebooku. Môžete nás tiež podporiť kúpou predplatného. Všetky podcasty SME nájdete na odkaze podcasty.sme.sk. SME každý pracovný deň ráno vydáva denný spravodajský podcast Dobré ráno, ktorý ponúka prehľad najdôležitejších správ dňa. Zoom je denný vedecký podcast denníka SME a Rádia_FM. Každý deň správy zo sveta vedy, vedeckých osobností a ďalších objavov. Klik je týždenný podcast, komentovaný prehľad technologických správ, o udalostiach, ktoré sa udiali vo svete IT, médií a sociálnych sietí. Index je týždenný podcast denníka SME o ekonomike a podnikaní na Slovensku a vo svete. Prehľad dôležitých správ a zaujímavé rozhovory s podnikateľmi, analytikmi a ďalšími hosťami. Za volantom je podcast o autách a automobilovom priemysle - novinky, správy, testy automobilov aj situácie z ciest. Vychádza každý piatok. Podcast Tech_FM, ktorý vzniká v spolupráci s Rádio_FM, sa venuje dvom vedeckým alebo technologickým správam týždňa. Podcast Dejiny vzniká v spolupráci s magazínom Historická revue. Moderuje ho Jaro Valent a vychádza každú nedeľu. Všesvet je cestovateľský podcast, ktorý moderujú Naďa Hubočan a Tina Hamárová. Vychádza každý utorok. Diskutovať o podcastoch môžete s nami vo facebookovej skupine: Podcastový klub denníka SME. Nových členov schvaľujeme zvyčajne pár minút po prihlásení. Ak máte záujem o reklamný spot v podcastoch alebo inú spoluprácu, napíšte nám na podcasty@sme.sk, pošleme vám cenovú ponuku.


Čaká ich boj o postup na MS. Slováci v prvom prípravnom zápase zdolali Bielorusov

Slovenskí volejbalisti stratili jeden set.

/Púchov/ Zápas trval: 94 minút, rozhodovali: Kováč a Novotný, 70 divákov. SR: Ondrovič 11, Ogurčák 8, Gavenda 7, Palgut 1, Prešinský 6, Kriško 10, libero Vitko (Petráš 10, Končal 1, Halanda 4, Firkaľ 0). Tréner: A. Kravárik. Bielorusko: Khmialeuski 4, Kuklinski 12, Miskevich 18, Busel 10, Haramykin 2, Marozau 4, libero Budziukhin (Charapovich 0, Panasenko 0, Martynau 2, Audochanka 0, Tsiukhevich 0). Tréner. A. Sinhayeuski. PÚCHOV. Slovenskí volejbaloví reprezentanti v Púchove uspeli v prvom z trojice medzištátnych prípravných stretnutí proti Bielorusom, vo štvrtok ich zdolali 3:1 (20, -15, 19, 14). Druhé púchovské meranie síl je na programe v piatok (18.00 h), tretie v sobotu (15.00 h). Kapitánom Slovenska bol smečiar František Ogurčák, seniorský reprezentačný debut absolvovali Marián Vitko a aj Július Firkaľ. Pre obe mužstvá ide o prípravu na budúcotýždňový turnaj G-skupiny v belgickom Kortrijku (19. - 23. júla) v rámci záverečnej III. fázy európskej časti kvalifikácie o postup na MS 2018 do Talianska a Bulharska. V Kortrijku sa predstaví sexteto z druhých priečok skupín májovej II. fázy kvalifikácie - vedno so Slovákmi a Bielorusmi aj Nemci, Estónci, Španieli a domáci Belgičania. Hrať sa bude systémom každý s každým. Na MS postúpi iba najlepší. Slovensko dosiaľ na svetovom šampionáte neštartovalo. Andrej Kravárik, tréner SR: "Keď sa vyhráva - a je jedno, akým spôsobom - tak sa to počíta. O to viac, že máme v tíme veľa mladých hráčov. Do zápasu nastúpili aj hráči, ktorí od začiatku mája neboli v príprave. Víťazstvami sa každý tím posúva ďalej, mentálne aj výkonnostne. Družstvo tak naberá odvahu, skúsenosti a túžbu dosiahnuť ďalšie víťazstvá. V ďalších dueloch dostanú šancu aj iní hráči, no zmeny budeme robiť citlivo, pretože na kvalifikáciu potrebujeme vykryštalizovať základnú zostavu."


Trump plánuje vymenovať na post ministra obrany Marka Espera

Esper prevezme post úradujúceho šéfa Pentagónu po rezignácii Shanahana.

WASHINGTON. Americký prezident Donald Trump v piatok oznámil, že má v úmysle vymenovať za budúceho ministra obrany Marka Espera, doterajšieho tajomníka armády USA. Informoval o tom Biely dom vo vyhlásení. Esper prevezme post úradujúceho šéfa Pentagónu v pondelok po rezignácii Patricka Shanahana, ktorý túto funkciu zastával od januára. Shanahan bol tiež nominovaný na stály post ministra, ale podľa Trumpa "sa rozhodol nepokračovať v schvaľovacom procese, aby mohol venovať viac času svojej rodine". Agentúra AFP pripomenula, že Shanahan čelil otázkam týkajúcim sa jeho minulého osobného života a obvineniam z domáceho násilia. Post ministra obrany nie je trvalo obsadený od vlaňajšieho decembra, keď z neho odstúpil James Mattis, a to po ostrých nezhodách, ktoré mal s Trumpom pre prezidentovo rozhodnutie náhle stiahnuť amerických vojakov zo Sýrie. Esperova nominácia prichádza v čase eskalujúceho napätia medzi Washingtonom a Teheránom. Trump oznámil, že v noci na piatok na poslednú chvíľu odvolal nálety na iránske ciele, keď mu generáli oznámili, že by pri nich zahynulo 150 ľudí. To by totiž podľa Trumpa nebola "primeraná" reakcia na štvrtkové zostrelenie amerického prieskumného bezpilotného lietadla Iránom, píše agentúra DPA. Esper ukončil elitnú vojenskú akadémiu vo West Pointe a je bývalým lobistom pre spoločnosť Raytheon, jedného z najväčších dodávateľov zbraní a vojenskej techniky na svete.


V Rusku nie je žiadne auto po havárii na odpis. Takto sa opravujú

Neexistuje auto, ktoré by zváračka a tmel nezachránili.

V prípade, že sa kovový diel auta po nehode nevrátil do pôvodného tvaru, znamená to, že v mieste ohybu sa pružnosť kovu neobnovila. Vnútorná štruktúra materiálu sa nenávratne zmenila a takýto diel už nikdy nebude mať pôvodné vlastnosti a hrozí, že pri ďalšej havárii neposkytne dostatočnú ochranu. Ani to však neprekáža Rusovi Arturovi Tussikovi vykonávať klampiarske opravy, pri ktorých opravuje zdanlivo neopraviteľné autá - a nahrávať inštruktážne videá. Jeho YouTube je plný záznamov z opráv, kedy auto zdanlivo po "totálke" rozreže, vymení diely, vyrovná na stolici, vyklepe, vytmelí a opäť nalakuje. Opravu potom badať len na zanedbateľných detailoch, ako napríklad nepasujúca strecha a čelné okno BMW radu 3 na videu vyššie. Tussikove opravy sú pútavé a zároveň desivé, pretože s takto opravenými autami sa šoféri púšťajú naspäť od ulíc.


Olomouc vyhral nad Plzňou. O postupujúcom rozhodne siedmy zápas

Slovák Skladaný prispel k víťazstvu gólom.

OLOMOUC. Hokejisti Olomouca si vynútili rozhodujúci siedmy zápas vo štvrťfinále najvyššej českej hokejovej súťaže. Vo štvrtkovom domácom stretnutí zdolali hráčov Plzne 4:1 a vyrovnali stav série na 3:3. Jedným gólom sa na triumfe podieľal slovenský útočník František Skladaný. Jeho krajan v bránke domácich Branislav Konrád si pripísal 21 zákrokov. V drese hostí raz asistoval obranca Peter Čerešňák. 6. zápas štvrťfinále play off českej extraligy: Góly: 34. Nahodil, 38. SKLADANÝ, 43. Švrček, 58. Irgl - 27. Nedorost (ČEREŠŇÁK) /B. Konrád za domácich odchytal celý duel/ /stav série 3:3/


Nemecko pozastavilo zbrojné projekty s Tureckom

Medzi Ankarou a Berlínom eskaluje v týchto dňoch napätie pre prípad ľudskoprávnych aktivistov.

BERLÍN. Nemecko pozastavilo svoje dohody o dodávkach zbraní ako aj všetky zbrojné projekty s Tureckom. Opatrenie sa týka ako pripravovaných, tak aj prebiehajúcich projektov, uviedol vo štvrtok s odvolaním sa na zdroje z prostredia nemeckej vlády denník Bild. Samotná vláda však správu komentovať odmietla. Keďže obe krajiny sú členmi NATO, dodávky zbraní z Nemecka do Turecka sa v minulosti zaobišli bez závažnejších problémov, pripomína agentúra Reuters. Medzi Ankarou a Berlínom eskaluje v týchto dňoch napätie pre prípad ľudskoprávnych aktivistov z tureckej pobočky Amnesty International (AI), ktorých 5. júla zadržali na ostrove Büyükada neďaleko Istanbulu a medzi ktorými bol aj nemecký občan Peter Steudtner. Nemecká vláda v súvislosti s touto kauzou varovala vo štvrtok svojich občanov pred cestovaním do Turecka, pretože im tam hrozí zatknutie. Na mimoriadnej tlačovej konferencii v Berlíne to uviedol nemecký minister zahraničných vecí Sigmar Gabriel, ktorý zároveň vyjadril pochybnosti o tom, či môže nemecká vláda bez prítomnosti "právnej istoty" naďalej ručiť za investície nemeckých podnikov v Turecku. Istanbulský súd v utorok rozhodol, že šesť ľudskoprávnych aktivistov vrátane šéfky tureckej pobočky AI bude vo vyšetrovacej väzbe až do procesu. Idil Eserovú a päť ďalších osôb vrátane dvoch zahraničných lektorov zo Švédska a Nemecka a ich tureckých kolegov obvinili z podpory bližšie nešpecifikovanej teroristickej organizácie.


Poliaci uspeli na súde EÚ v spore o nevýhodných hypotékach

Poľské banky môžu prísť o vyše 18 milárd eur.

LUXEMBURG. Súdny dvor Európskej únie vo štvrtok rozhodol v prospech poľských spotrebiteľov, ktorí uzavreli hypotéku vo švajčiarskych frankoch, aby mali možnosť požiadať poľské súdy o prevod svojich pôžičiek na miestnu menu zlotý (PLN). Súd konkrétne rozhodol, že v úverových zmluvách uzatvorených v Poľsku a indexovaných podľa cudzej meny nemožno neprijateľné podmienky týkajúce sa rozdielu výmenných kurzov nahradiť všeobecnými ustanoveniami poľského občianskeho práva. Tlačová agentúra Reuters v tejto súvislosti upozornila, že rozhodnutie súdnej inštancie z Luxemburgu zvýhodnilo veľký počet poľských spotrebiteľov so špecifickým typom hypotéky v cudzej mene a umožní spotrebiteľom požiadať miestne súdy, aby povolili konverziu ich hypotéky na poľskú menu. "Postavenie poľských spotrebiteľov, ktorí uzavreli hypotéky denominované vo švajčiarskom franku, bolo rozhodnutím Súdneho dvora EÚ posilnené," uviedol poľský minister financií Jerzy Kwiecinski. Poľské banky nervózne očakávali rozhodnutie Súdneho dvora EÚ, lebo ide o krok, ktorý môže pre ne vyústiť do strát v prepočte do 20 miliárd USD (18,29 miliardy eur), čo predstavuje štvor- až päťročný zisk bankového sektora. Súdny dvor rozhodoval o prípade hypotéky manželov Kamila a Justyny Dziubakovcov z roku 2008, ktorá bola platená v poľských zlotých, no indexovaná na švajčiarsky frank. Štvrtkové rozhodnutie z Luxemburgu môže priniesť vlnu žalôb proti bankám pre protiprávne ustanovenia v hypotekárnych zmluvách v cudzej mene. Odhaduje sa, že počet žalôb by mohol dosiahnuť až 500.000, čo by znamenalo najväčšiu stratu pre poľský bankový sektor za posledných 30 rokov. Podľa Reuters približne 700.000 Poliakov, ktorí si vzali hypotéky v cudzích menách, najmä vo švajčiarskych frankoch, priťahujú nižšie úrokové sadzby v národnej mene. Potom ako švajčiarsky frank prudko stúpal voči zlotému, musia splácať oveľa väčšie splátky, ako očakávali. Hypotéky v zahraničnej mene boli po roku 2000 vďaka nízkym úrokovým sadzbám populárnou alternatívou k drahším úverom v poľskom zlotom. Keď investori po globálnej finančnej kríze spred 10 rokov presunuli záujem k švajčiarskemu franku, poľskí dlžníci zažili výrazné zvýšenie svojich mesačných splátok, ktorých celková hodnota neraz prekročila hodnotu kúpenej nehnuteľnosti. Spotrebitelia a viaceré nižšie súdy upozorňovali, že ustanovenia v zmluvách používané na prevod zlotého na frank boli protiprávne, keďže bankám umožňovali jednostranne určovať výmenný kurz pre výpočet mesačných splátok. Na konci júla 2019 bola hodnota nesplatených švajčiarskych hypoték niečo vyše 100 miliárd PLN, čo predstavuje zhruba 23 % všetkých hypoték v poľskom bankovom sektore. Rozhodnutie Súdneho dvora môže ovplyvniť aj akcie bánk na varšavskej burze.


Rolls-Royce predstavil nový Phantom, najtichšie auto na svete

Ôsma generácia vlajkovej lode je tichšia, silnejšia, pohodlnejšia a drahšia. Palubná doska je vyrobená zo skla.

LONDÝN. Prvý Phantom bol vyrobený už pred 92 rokmi, v roku 1925. Stal sa známy ako "najlepšie auto na svete" a tento prívlastok sa s ním drží už osem generácii. Predošlá generácia s nami bola už od roku 2003 a bola prvým modelom Rolls-Royce vyrobeným pod vlastníctvom BMW. Hoci je na svete už dlhých 14 rokov, stále predstavovala stelesnenie luxusu. Prestížna britská automobilka v Londýne odhalila nástupcu svojej vlajkovej lode a po šiestich rokoch práce opäť posúva hranice luxusu ďalej. Významnou novinkou je pre Rolls-Royce úplne nová vlastná platforma, nakoľko v posledných rokoch ich modely zdieľali platformu s BMW. Na nej by mali stáť všetky budúce modely značky vrátane pripravovaného SUV Cullinan. Aj keď vďaka novej platforme je Phantom o 30 percent tuhší, konštrukcia je ľahšia. Hmotnosť celého vozidla však stúpla takmer o 100 kilogramov kvôli množstvu nových technológii či neuveriteľným 130 kilogramom zvukovej izolácie. Odhlučnenie bolo pri novom Phantome jednou z priorít. Okrem množstva izolácie a zdvojenej podlahy k tichosti prispievajú napríklad aj špeciálne vyvinuté pneumatiky, ktoré znižujú hlučnosť pneumatiky o 9 decibelov. Ako uvádza web topgear, výsledkom tohto snaženia je oproti predchodcovi zníženie hluku až o 60 decibelov pri rýchlosti 100 kilometrov za hodinu. Posádka v kabíne by mala cestovať v absolútnom kľude, izolovaná od ruchu vonkajšieho sveta. Okázalý, ale vkusný interiér je tým miestom, kde sa Phantom najviac odlišuje od bežného automobilu. Hoci je auto nabité modernými technológiami, všetky obrazovky sa dajú jednoducho skryť pre pocit tradičného analógového luxusu. Najzaujímavejšou časťou interiéru je ale bezpochyby palubná doska. Vôbec po prvý raz je v tejto časti auta použité sklo. Rolls-Royce túto časť nazýva galériou. Tradičný drevený dekór nahrádza sklo, za ktorým sa vyníma dizajn z ponuky Rolls-Royce alebo na zákazku vyrobené umelecké dielo. Zákazníci si tiež môžu prispôsobiť dizajn analógových hodín. Do interiéru sa vchádza už tradične cez dvere, ktoré sa otvárajú proti sebe, zatvárajú sa automaticky po dotyku kľučky. Najvýraznejšie zmeny v exteriéri sú zjavné v prednej časti vozidla. Tá je inšpirovaná štúdiou 103EX. Medzi laserovými svetlometmi sa nachádza typická mohutná mriežka chladiča, ktorá plynulejšie prechádza do karosérie vozu. O rozhýbanie tohto vyše 2500-kilogramového monštra sa stará opäť 6,75-litrový dvanásťvalec, ten dostal pár vylepšení, medzi ktoré patria aj dve turbodúchadlá. Pri takomto aute je oveľa dôležitejší krútiaci moment ako výkon. Toho má nový Phantom na rozdávanie, 900 Nm je dostupných už od 1800 otáčok. Výkon je 570 koní pri 5000 otáčkach a zrýchlenie z 0 na 100 kilometrov za hodinu trvá 5,3 sekundy. Vedúci inžinier Rolls-Royce Philip Koehn oznámil, že mohol kľudne byť silnejší a rýchlejší, no "nebolo by to vhodné." Cena za tento kus luxusu bude začínať okolo hodnoty 400 000 britských libier, teda približne 450 000 eur. Takmer každý Phantom sa však prispôsobuje prianiam zákazníka a jeho cena môže ešte závratne stúpnuť.


Britský výrobca leteckých motorov zruší 4600 pracovných miest

Prepustenie je ďalším kolom redukcie počtu pracovných miest.

LONDÝN. Britský výrobca leteckých motorov Rolls-Royce vo štvrtok oznámil, že zruší 4600 pracovných miest. Uviedol to len niekoľko dní po varovaní pred novými problémami s jedným z jeho kľúčových produktov, motormi pre lietadlá Boeing Dreamliner. Prepustenie približne 9 % z 55.000 zamestnancov je tak ďalším kolom redukcie počtu pracovných miest. Generálny riaditeľ Warren East si vo svojej trojročnej stratégii dal za cieľ zvýšiť konkurencieschopnosť Rolls-Royce. Jeho snahu ale negatívne ovplyvnili problémy s rýchlejším opotrebovaním komponentov v rôznych modeloch motorov, vrátane tých, ktoré sa používajú vo veľkých lietadlách Dreamliner či Airbus A380. Spoločnosť Rolls-Royce uviedla, že náklady na zníženie počtu zamestnancov, ktoré sa majú zaúčtovať v rokoch 2018, 2019 a 2020, dosiahnu 500 miliónov libier (566,83 milióna eur). Britský koncern očakáva, že mu reštrukturalizácia prinesie ročné čisté úspory nákladov vo výške 400 miliónov GBP v roku 2020. Spoločnosť Rolls-Royce, ktorá už nie je prepojená s výrobcom luxusných automobilov, v uplynulých rokoch zrušila viac ako 5000 pracovných miest. A v roku 2016 znížila dividendy v dôsledku klesajúcich ziskov.


Matica slovenská nevyužíva podľa Maďariča príležitosť byť akceptovanou inštitúciou

Maďarič si myslí, že nové vedenie bude mať možno poslednú príležitosť presvedčiť o zmysluplnosti Matice slovenskej.

BRATISLAVA. Matica slovenská je veľká politická a celospoločenská otázka. Nie je to však otázka na úrovni Ministerstva kultúry (MK), povedal minister kultúry Marek Maďarič na štvrtkovom rokovaní Výboru Národnej rady (NR) pre kultúru a médiá. Pripomenul svoj názor, že Matica slovenská za posledné roky premrháva príležitosť byť akceptovanou inštitúciou, ktorá si nájde svoje miesto v 21. storočí. Nikto nepopiera jej historickú úlohu ani dnešnú prácu jednotlivých matičiarov, podotkol. Myslí si, že ten, kto nastúpi po súčasnom vedení bude mať možno poslednú príležitosť presvedčiť verejnosť aj politické strany o zmysluplnosti Matice slovenskej, o tom, či má štát Maticu finančne podporovať. Voľba vedenia aj činnosť Matice je však podľa Maďariča na samotných matičiaroch.Štát podľa Maďariča nemôže zasahovať do činnosti Matice slovenskej, je to nezávislá inštitúcia, ktorá si svoju nezávislosť historicky vybojovala a chráni. Zopakoval, že video, ktoré pripravila Matica slovenská a relativizovala v ňom zodpovednosť vojnového štátu za tragický osud slovenských židov, je neprístupné. Natáčať videá môže, no za ich obsah nesie zodpovednosť, dodal Maďarič. Na verejnoprávnu inštitúciu Maticu slovenskú ide tento rok zo štátneho rozpočtu cez MK rovnako ako po minulé roky 1 494 000 eur.Podľa medializovaných informácií sa približne päťminútové video nazvané "Bez 14. marca" objavilo v polovici februára na portáli www. youtube.com. Video sa zaoberá vznikom vojnového Slovenského štátu v marci 1939 a hypoteticky tiež situáciou, keby štát nevznikol. "Keby však v marci 1939 Slovenský štát nebol vznikol, bol by osud Židov zo Slovenska iný? Lepší? Bol lepší a znesiteľnejší v Protektoráte? Horthyovskom Maďarsku? Nebol. Židia, žiaľ, trpeli aj v štátoch, kde 14. marec nebol. Ba nemali to ľahké ani v krajinách, kde Hitlerova moc nesiahala," uvádza sa vo videu. Po verejnej kritike, napríklad zo strany Ústredného zväzu židovských náboženských obcí, avizoval Úrad špeciálnej prokuratúry GP, že sa videom bude zaoberať. Matica koncom februára oznámila, že video sťahuje zo svojho kanála na Youtube, ako aj zo svojej internetovej stránky. Od videa sa následne dištancoval Výbor Historického odboru Matice slovenskej. Podľa výboru Historického odboru Matice slovenskej je autorom videa predseda Matice slovenskej Marián Tkáč a scenár videa nebol predmetom rokovania ani schvaľovania vo výbore Historického odboru Matice slovenskej.


Česká opozícia je za čo najskoršie voľby, Zeman chce vládu zachovať

Koaliční ľudovci spolu s prezidentom nechcú ani voľby ani vládu úradníkov.

PRAHA. Česká opozičná strana TOP 09 žiada vypísanie predčasných parlamentných volieb v čo najkratšom možnom termíne. Zeman chce Sobotkovu demisiu prijať len ako osobnú rezignáciu s ponechaním ostatných vládnych predstaviteľov v ich funkciách. Predstavitelia TOP 09 by chceli presadiť čo najrýchlejšie zvolanie mimoriadnej schôdze Poslaneckej snemovne Parlamentu Českej republiky, na ktorej by poslanci rozhodli o jej rozpustení a súčasne by došlo k vypísaniu predčasných volieb. Iformovali o tom denník Právo a server Novinky.cz. "Nemôžeme akceptovať, aby ďalej pokračovala vláda, ktorej minister financií je vyšetrovaný pre daňové a dotačné podvody. Cítime sa byť súčasťou západoeurópskych demokracií, a to v západných demokraciách nemá obdoby," tvrdí šéf poslancov TOP 09 Michal Kučera. Podľa opozičného poslanca by bolo najlepšie, ak by sa predčasné voľby uskutočnili už v júni. Podobné stanovisko prezentovali na štvrtkovej schôdzke zástupcov parlamentných klubov jednotlivých strán s predsedom Poslaneckej snemovne Janom Hamáčkom (ČSSD) aj českomoravskí komunisti z KSČM. Predseda ich parlamentného klubu Pavel Kováčik pripomenul, že to bola KSČM, ktorá chcela predčasné voľby už v januári.Podpredsedníčka klubu opozičnej Občianskej demokratickej strany (ODS) Jana Černochová priznala, že na rokovaní sa chcela oboznámiť s prioritami jednotlivých strán, aby sa dôležité normy stihli prerokovať ešte do konca volebného obdobia, respektíve názory na to, ako by ich prerokovanie ovplyvnili eventuálne predčasné voľby.Koaličné subjekty chcú pokračovať až do volieb v riadnom októbrovom termíne. "Vládna koalícia má záujem, aby snemovňa ďalej fungovala a schvaľovala zákony tak, ako je to naplánované," zhrnul ich postoje na stretnutí s Janom Hamáčkom podpredseda hnutia ANO Jaroslav Faltýnek.Hamáček pri tejto príležitosti povedal, že ak dostane žiadosť o zvolanie mimoriadnej schôdze, tak sa opäť stretnú šéfovia parlamentných klubov všetkých strán, aby celú problematiku prerokovali. Líder ľudovcov z KDU-ČSL, český vicepremiér Pavel Bělobrádek, ktorého vo štvrtok prijal na Pražskom hrade prezident ČR Miloš Zeman, nie je podobne ako hlava štátu ani stúpencom vytvorenia úradníckej vlády, ani vypísania predčasných volieb. Obe strany by podľa Bělobrádkových slov privítali čo najrýchlejšie riešenie súčasnej vládnej krízy v Česku. Nič na tom nemení ani fakt, že premiér Bohuslav Sobotka podá formálne demisiu do rúk prezidenta až po návrate Zemana z oficiálnej návštevy Čínskej ľudovej republiky, teda za asi 14 dní. Podľa Bělobrádka na to má ústavné právo a nezostáva nič iné, iba to rešpektovať. Zeman sa podľa denníka Právo pokúsi prijať demisiu Sobotku iba ako jeho osobnú rezignáciu s tým, že by zvyšok vlády zostal vo funkciách. Líder ľudovcov odmietol špekulovať o prípadnom novom premiérovi. Podľa jeho názoru sa však nedá vylúčiť, že by nová vláda bola bez Sobotku i jeho hlavného oponenta, vicepremiéra a ministra financií Andreja Babiša. Zeman takúto možnosť odmieta. Zeman má podľa Bělobrádkových slov k dispozícii právne analýzy, podľa ktorých nemusí Sobotkova demisia znamenať rezignáciu celej vlády, čo je však v rozpore s názorom premiéra. Bělobrádek poznamenal, že aj on videl analýzy s opačným záverom. Sobotka zamieril vo štvrtok na Pražský hrad so zámerom prekonzultovať s prezidentom Zemanom aktuálnu situáciu okolo vlády a predstaviť mu rýchle riešenie vládnej krízy, ktoré mieni presadzovať ČSSD. Zeman Sobotkovi poďakoval za jeho prácu a požiadal ho o zotrvanie vlády, ktorá však nemá do vymenovania nového premiéra prijímať akékoľvek závažné rozhodnutia. Zeman odišiel hneď ako Sobota začal hovoriť o neskoršej demisii. Sobotka to komentoval ako ukážku úrovne rokovaní na hrade. Novým českým premiérom, nástupcom Bohuslava Sobotku na čele vládneho kabinetu, by sa mohol stať šéf diplomacie Lubomír Zaorálek alebo minister vnútra Milan Chovanec, ak by Zeman umožnil zostaviť novú vládu ČSSD. O tejto predstave Bohuslava Sobotku hovoril vo štvrtok pred novinármi minister zahraničných vecí Lubomír Zaorálek, ktorého v uplynulých dňoch označil za vhodného potenciálneho kandidáta na post premiéra aj líder koaličného hnutia ANO Andrej Babiš. Práve on mal, naopak, značné výhrady, k prípadnému pôsobeniu šéfa rezortu vnútra Milana Chovanca na čele vládneho kabinetu. Zaorálek však upozornil, že vedenie ČSSD zatiaľ žiadneho kandidáta na post premiéra neurčilo. Minister, ktorý bude už na budúci týždeň sprevádzať prezidenta Miloša Zemana na oficiálnej návšteve Číny, pripustil, že by s hlavou štátu mohol hovoriť o vládnej kríze aj počas tejto cesty. Osobne by ho však prekvapilo, ak by sa demisia týkala iba premiéra, ako to vyplýva z niektorých právnych analýz. Poznamenal však, že nie je právnikom, preto sa k veci podrobnejšie nevyjadrí.


Exšéfovi Trumpovej kampane hrozí osemdesiat rokov za mrežami

Manaforta obvinili americkí vyšetrovatelia okrem iného zo sprisahania proti USA.

WASHINGTON. Bývalému šéfovi kampane Donalda Trumpa Paulovi Manafortovi a jeho spolupracovníkovi Rickovi Gatesovi hrozia obom tresty odňatia slobody v trvaní niekoľkých desiatok rokov. Americké médiá na základe obvinení, ktoré boli proti nim v pondelok zverejnené, a porovnania sadzieb za tieto skutky vyrátali, že Manafortovi, ak sa všetky obvinenia potvrdia, hrozí až 80 rokov za mrežami. Gatesovi hrozí o desať rokov menej. Manaforta aj Gatesa, ktorí sa už dobrovoľne vydali do rúk polície, obvinili americkí vyšetrovatelia okrem iného zo sprisahania proti USA, poskytovania falošných výpovedí, prania špinavých peňazí a ďalších ekonomických zločinov, ako aj z toho, že sa nezaregistrovali ako zahraniční agenti. Tento posledný bod, teda nesplnená povinnosť registrovať sa ako zahraniční agenti, sa nevzťahuje priamo na Rusko, ktorého sa vyšetrovanie týka, ale na Ukrajinu. Keďže však na Ukrajine vtedy vládol exprezident Viktor Janukovyč, ktorý bol podľa všeobecnej mienky na tento post dosadený Moskvou, vyjde to narovnako. Manafort bol ešte pred Trumpom politickým stratégom a kampaňovým mágom aj u Janukovyča. Manafort a Gates sú prvými obvinenými v rámci vyšetrovania, ktoré vedie špeciálny prokurátor Robert Mueller a ktoré je zamerané na údajné zasahovanie Ruska do vlaňajších prezidentských volieb v USA a na možnú spoluprácu medzi Moskvou a Trumpovým volebným tímom. Biely dom aj Trump osobne popierajú, že by so záležitosťami, ktorých sa obvinenia týkajú, mali niečo spoločné. "Prepáčte, ale toto bolo veľa rokov dozadu, ešte predtým, ako bol Paul Manafort súčasťou Trumpovej kampane," napísal na Twitteri Trump o činoch, ktorých sa mal Manafort podľa vyšetrovateľov dopustiť.V podobnom duchu sa vzápätí vyjadrila aj hovorkyňa Bieleho domu Sarah Huckabee Sanders, podľa ktorej Biely dom ani samotný Trump s týmito obvineniami nemajú nič spoločné. Zato kampaň Trumpovej protikandidátky Hillary Clintonovej "má s nimi spoločné všetko", vyhlásila hovorkyňa bez bližšieho vysvetlenia.V samotných obvineniach sa však navzdory tvrdeniam Trumpa a Huckabee Sanders uvádza, že pranie špinavých peňazí malo prebiehať "prinajmejšom do roku 2016" a spiknutie proti USA malo trvať dokonca po celý čas od roku 2006 až do roku 2017.


Sagan ukončil spoluprácu s talianskou PR agentúrou

Spoločnosť DMTC zastupovala Slováka aj v súvislosti s mediálnymi aktivitami.

BRATISLAVA. Slovenský cyklista so svetovým renomé Peter Sagan sa rozhodol ďalšej nevyužívať služby talianskej spoločnosti DMTC, ktorá ho v uplynulých piatich rokoch zastupovala aj v súvislosti s mediálnymi aktivitami. Túto skutočnosť dvojnásobný majster sveta oficiálne potvrdil na svojom facebookovom účte. "Na základe vzájomnej dohody sme sa so spoločnosťou DMTC, ktorá v rokoch 2012 až 2016 napomáhala môjmu manažérovi Giovannimu Lombardimu v zariaďovaní mojich záležitostí, rozhodli nepokračovať v ďalšej spolupráci," píše sa v profile Petra Sagana na facebooku. DMTC je PR agentúra, ktorá sa v Taliansku zaoberá digitálnymi investíciami v súvislosti s tréningom olympionikov /Digital Athletes Branding Lab/, takže DABL bude pre spoločnosť do budúcnosti obsiahlym projektom. Ďakujem Marcovi del Checcolovi, riaditeľovi DMTC, a taktiež celému jeho tímu za podporu, ktorú mi preukazovali počas uplynulých piatich rokov a ktorá vyústila do registrácie ochrannej známky - Peter Sagan - na celom svete. Oceňujem ich skúsenosti, profesionalitu a spoľahlivosť."


Mal konkurovať Boeingu 747, výroba končí. Airbus A380 na fotografiách

Airbus A380 končí

Fotogaléria

BRATISLAVA. Malo byť konkurenciou pre legendárny boeing 747. Najväčšie dopravné lietadlo na svete Airbus A380 superjumbo pre nezáujem končí. Spoločnosť Airbus oznámila, že posledný stroj dodá v roku 2021. Vo fotogalérii si môžete pozrieť interiér i exteriér lietadla A380 superjumbo.


Ekvádor vysiela na Slovensko dve ministerky kvôli únosu dieťaťa

BRATISLAVA. Slovensko čelí ďalšej medzinárodnej blamáži pre únos dieťaťa Ekvádorčanky Marriely s požehnaním slovenských štátnych orgánov. V pondelok to uviedla na tlačovej konferencii poslankyňa za SaS Natália Blahová. Informovala, že ekvádorský parlament minulý týždeň jednohlasne schválil rezolúciu, ktorou vysiela na Slovensko ministerku spravodlivosti, ministerku zahraničných vecí a ombudsmanku s cieľom riešiť nevymožiteľnosť práva, a to na najvyššej diplomatickej úrovni. Reagoval na prípad občianky krajiny Marriely, ktorej sa za rok napriek rozhodnutiam slovenských úradov a súdov nepodarilo dostať k deväťročnej ročnej dcére, ktorú má so Slovákom. Podpredsedníčka ekvádorského parlamentu podľa Blahovej vyhlásila, že "tu už nejde iba o potrebu tlaku niektorých úradov, ale musí prísť národný a medzinárodný tlak". Kritizovala politickú moc rodiny otca dieťaťa, ktorá má vplyv na nekonanie slovenských úradov, tlmočila Blahová, ktorá sa odvolala na ekvádorské médiá. "Z tohto miesta vyzývame ministra spravodlivosti, ministra zahraničných vecí a ministra práce, sociálnych vecí a rodiny, aby začali konať a proaktívne vyslali signály smerujúce k spolupráci s Ekvádorom," vyhlásila Blahová. Členka ľudskoprávneho výboru parlamentu pustila na úvod konferencie videozáznam, v ktorom mladá Juhoameričanka prosí po slovensky o pomoc v jej situácii. Na Slovensko priviedla minulý rok vo februári dcéru na prázdniny k otcovi, ktorý jej ju do dnešného dňa nevrátil. Otec pritom podľa Blahovej nerešpektoval rozsudky okresného aj krajského súdu, ktoré rozhodli, že dieťa sa má vrátiť do krajiny obvyklého pôvodu - Ekvádoru a nerešpektuje ani rozsudky súdov o styku dieťaťa s matkou. Matke podľa poslankyne doteraz nepomohla miestna polícia, ktorá bola opakovane upovedomená o tom, že dochádza k mareniu úradného rozhodnutia. Blahová informovala, že otec prihlásil dieťa do školy v Jakubove, kde je starostom jeho otec. V škole sa sám zamestnal ako asistent učiteľa a podľa poslankyne sedí s dieťaťom v triede, aby ho mohol strážiť. Rodičia spolužiakov bezvýsledne iniciovali petíciu, v ktorej sa ohradzujú proti tomu, aby ich deti boli stresované jeho prítomnosťou na vyučovaní. Blahová tiež priblížila, že Okresný úrad v Malackách zrušil rozhodnutie školy o protiprávnom prijatí žiačky. Krajský súd ho potvrdil, riaditeľka školy to však ignoruje. Úrad práce v Malackách v úlohe kolízneho opatrovníka podľa poslankyne zlyhal. "Zamestnankyne úradu nahlásili súdu, že nadriadení na nich vyvíjajú neprimeraný tlak s cieľom manipulovať situáciu v prospech otca. Obávali sa, že nemôžu ochraňovať dieťa. Situáciu nikto nepreskúmal a nevyvodil z nej žiadne dôsledky," doplnila. Opozičná poslankyňa kritizuje, že nevymožiteľnosť práva na Slovensku vo svojich obludných rozmeroch zasiahla aj tú najcitlivejšiu sféru - ochranu detí. "Je najvyšší čas, aby sa ochrane detí začali venovať minister práce a minister spravodlivosti. Táto oblasť sa totiž dlhodobo nachádza v katastrofálnom stave. Je podvyživená personálne, odborne aj finančne," vyhlásila poslankyňa. Blahová sa tento rok v januári v obci Jakubov snažila pomôcť naplniť súdne rozhodnutie, podľa ktorého mala matka stráviť víkend so svojou dcérou. Za túto aktivitu ju kritizovala detská ombudsmanka Viera Tomanová, podľa jej úradu sa Blahová pokúsila o nezákonný výkon rozhodnutia. Právny zástupca otca Andrej Gara v tlačovom vyhlásení zdôraznil, že maloletá nebola zverená do osobnej starostlivosti matky. Rodičia sa podľa neho ešte pred sobášom dohodli, že budú maloletú vychovávať na Slovensku, kde chodila do škôlky aj školy.     UPOZORNENIE: TASR ponúka k správe zvukový záznam.     kos vs


Rast cien na Slovensku v úvode roka zrýchlil. Inflácia vyskočila nad dve percentá

Medziročne zdraželo najmä bývanie a energie, medzimesačne potraviny.

BRATISLAVA. Medziročný rast spotrebiteľských cien sa v úvode roka zrýchlil. V januári dosiahla medziročná inflácia na Slovensku 2,2 percenta, kým v decembri bola na úrovni 1,9 percenta. Ako ďalej informoval Štatistický úrad, vzrástli ceny v odboroch bývanie, voda, elektrina, plyn a ostatné palivá o 4,3 percenta. Ceny rozličných tovarov a služieb stúpli medziročne o 3,8 percenta. Reštaurácie a hotely zaznamenali rast o 3,5 percenta, alkoholické nápoje a tabak o 2,1 percenta, zdravotníctvo o 1,8 percenta, odevy a obuv, nábytok, bytové zariadenie a bežná údržba domácnosti zhodne o 1,7 percenta, potraviny a nealkoholické nápoje o 1,6 percenta, vzdelávanie o 0,9 percenta, pošty a spoje o 0,8 percenta a rekreácia a kultúra o 0,7 percenta. Klesli ceny v doprave o 1,8 percenta.V medzimesačnom porovnaní sa spotrebiteľské ceny v januári 2019 v porovnaní s decembrom 2018 v úhrne zvýšili o 1,1 percenta. Vzrástli ceny v odboroch potraviny a nealkoholické nápoje o tri percentá. Ceny bývania, vody, elektriny, plynu a ostatných palív sa zvýšili o 1,8 percenta. Alkoholické nápoje a tabak zaznamenali rast o 1,3 percenta, rozličné tovary a služby o jedno percento, rekreácia a kultúra o 0,6 percenta, zdravotníctvo o 0,5 percenta, reštaurácie a hotely o 0,2 percenta. Znížili sa ceny odevov a obuvi o dve percentá. V doprave a za pošty a spoje to bolo zníženie zhodne o 0,3 percenta. Ceny za nábytok, bytové zariadenie a bežnú údržbu domácnosti poklesli o 0,1 percenta. Nezmenené ostali ceny vo vzdelávaní.Medziročná jadrová inflácia, ktorá sleduje spotrebiteľské ceny s vylúčením regulovaných cien a administratívnych zásahov v oblastí daní, v januári dosiahla 1,9 percenta, kým v decembri bola na úrovni 1,8 percenta. Čistá inflácia, ktorá na rozdiel od jadrovej nezohľadňuje ani vývoj cien potravín, dosiahla v januári taktiež 1,9 percenta. V decembri bola na úrovni dve percentá.


Útočník na parížskom letisku Orly bol pod vplyvom drog

Členovia hliadky na útočníka osemkrát vystrelili, pričom ho smrteľne zranili.

PARÍŽ. Útočník usmrtený v sobotu vojenskou hliadkou na parížskom letisku Orly bol pod vplyvom drog a alkoholu. Ukázali to výsledky krvných testov vykonaných v rámci pitvy, o ktorých informovala v nedeľu parížska prokuratúra. Podľa týchto údajov boli v krvi 39-ročného francúzskeho občana Ziyeda Bena Belgacema prítomné stopy kokaínu a hašišu, ako aj alkohol v množstve 0,93 gramu na liter, čo je takmer dvojnásobok najvyššej hodnoty, ktorá je vo Francúzsku prípustná pri vedení motorového vozidla. Otec útočníka už predtým vyhlásil v rozhovore pre rozhlasovú stanicu Europe 1, že jeho syn požíval alkohol a nemohol byť džihádistom, keďže nebol praktizujúcim moslimom. Francúzske orgány však ešte v sobotu označili Belgacema za moslimského radikála, pričom parížsky prokurátor Francois Molins uviedol, že bol v minulosti viackrát väznený a vyšetrovaný pre podozrenia z radikalizmu. Podľa zverejnených údajov bol tiež stíhaný za drogové zločiny a lúpeže. Belgacem vyzbrojený revolverom napadol v sobotu ráno na letisku Orly trojčlennú vojenskú hliadku, v ktorej bola aj jedna žena. Tej priložil pištoľ k hlave, použil ju ako živý štít a nakrátko jej vytrhol z rúk útočnú pušku. Počas útoku kričal: "Som tu, aby som zomrel za Alaha." Dvaja ďalší členovia hliadky na útočníka celkovo osemkrát vystrelili, pričom ho smrteľne zranili. Vojačka zostala po útoku v šoku, avšak neutrpela nijaké zranenia. Belgacem použil svoj revolver dvakrát ešte pred príchodom na Orly. Pri cestnej kontrole na severe Paríža postrelil policajta a potom vystrelil v istom bare, avšak nikoho nezranil.


Chýbajú mu koledy. Nový poľský premiér sníva o kresťanskej Európe

Morawiecki podporuje reštriktívnu migračnú politiku svojej vládnucej strany.

VARŠAVA. Nový poľský premiér Mateusz Morawiecki podľa vlastných slov sníva o tom, že sa Európa stane "opäť kresťanskou". Zároveň podporuje reštriktívnu migračnú politiku svojej vládnucej strany, ktorá vyvoláva napätie vo vzťahoch s Európskou úniou. Morawiecki to podľa agentúry AP uviedol vo svojom prvom rozhovore od piatkového vymenovania za nového premiéra. Katolíckej televízii Trwam opísal Morawiecki svoj sen, v ktorom sa čoraz viac sekulárna Európa vracia k svojim kresťanským koreňom. Podľa nového premiéra sa "na mnohých miestach už nespievajú koledy, kostoly sú prázdne a pretvorené na múzeá". Povedal tiež, že Poľsko má právo sa rozhodnúť, či prijíma utečencov, alebo nie. Podľa agentúry AP to naznačuje, že sa Morawiecki bude riadiť doterajšou politikou konzervatívnej vládnej strany Právo a spravodlivosť (PiS), ktorá odmieta prijímať utečencov v rámci programu presídľovania migrantov do krajín EÚ. Morawiecki, pochádzajúci z mesta Vroclav, bude mať v júni 2018 päťdesiat rokov. Študoval históriu na univerzite vo Vroclavi, v rovnakom meste získal v roku 1995 titul MBA (Master of Business Administration) na tamojšej Vysokej škole ekonomickej. Študoval aj na americkej Central Connecticut State University či na univerzite v Bazileji. V období bývalého režimu publikoval pod pseudonymom, bol aktivistom opozície a účastníkom protestných akcií na vroclavskej univerzite. Mateusza Morawieckého, doterajšieho vicepremiéra a ministra financií, vymenoval poľský prezident Andrzej Duda za nástupcu premiérky Beaty Szydlovej po tom, ako prijal v piatok jej demisiu. Hlasovanie o vyslovení dôvery vláde nového premiéra by sa malo uskutočniť na budúci týždeň.


Kiska: Facebook posilní tímy na vyhodnocovanie extrémistických príspevkov

Spolu s Petrom Pellegrinim sú pripravení spoločnosti pomôcť.

SAN FRANCISCO. V čase, keď mnohé spoločnosti bojujú s extrémistickými vyjadreniami namierenými voči iným náboženstvám či rasám, sa spoločnosť Facebook chystá výrazne posilňovať tímy ľudí, ktorí budú zverejnené príspevky vyhodnocovať v jazyku príslušnej krajiny. V prípade šírenia nenávisti ich potom okamžite zmažú. Po návšteve spoločnosti Facebook o tom informoval slovenský prezident Andrej Kiska. "Diskutovali sme o tom, aká je situácia na Slovensku, ako sa zneužíva rómska problematika na šírenie extrémizmu," povedal prezident. "Čo ma veľmi potešilo je, že Facebook si je plne vedomý toho, akú má zodpovednosť a veľmi intenzívne uvažuje, ako to riešiť. Je pravdou, že zatiaľ extrémisti a šírenie nenávisti má trošku náskok, ale verím, že sa to vo veľmi krátkom čase stratí," zdôraznil prezident. Zároveň potvrdil, že ako on, tak aj podpredseda vlády pre investície a informatizáciu SR Peter Pellegrini (Smer) sú pripravení v tom spoločnosti pomôcť, aj keď nie je jednoduché jednotlivé príspevky vyhodnocovať a odlíšiť "čo je len možno humor a čo je skutočné šírenie nenávisti". Zdôraznil, že sociálne siete majú obrovský dopad na spoločnosť, zvlášť medzi mladými ľuďmi. Spoločnosť Facebook má v súčasnosti 20 658 zamestnancov. Mark Zuckerberg ju založil v roku 2004. Momentálne sídli v Silicon Valley v Kalifornii, no pobočky má v USA (13) i po celom svete (35). Na záver svojej pracovnej cesty navštívil prezident Stanford Research Institute, nezávislý výskumný inštitút, ktorý bol založený Stanfordskou univerzitou v roku 1946. V roku 1970 sa univerzita s inštitútom rozdelili a teraz, napriek dobrým vzťahom, pôsobia nezávisle od seba. Podľa prezidenta Slovensko potrebuje mať výrobu, kde ľudia zarábajú viac. "Potrebujeme nájsť prácu pre zaostalé regióny a vyriešiť, čo s upadajúcou poľnohospodárskou výrobou. Na takéto otázky práve dávajú často odpovede špičkové vedecké organizácie. S veľkým záujmom som počúval Stanford Research Institute, ktorý pripravuje stratégiu pre viaceré krajiny, čo by sme mali robiť, akým smerom sa vydať," dodal. Prezident Andrej Kiska ukončí v sobotu (23.9.) svoju pracovnú cestu v USA, na ktorej viedol slovenskú delegáciu na 72. valnom zhromaždení OSN. Tomu na rok predsedá slovenský minister zahraničných vecí Miroslav Lajčák (nominant Smeru). Kiska zdôraznil, že význam svojej druhej časti pracovnej cesty v San Franciscu vidí predovšetkým v kontaktoch, ktoré nadviazali spolu s podnikateľskou delegáciou. Zároveň však upozornil, že "treba dotiahnuť to, čo sme tu otvorili do konca". Potvrdil, že aj keď je Slovensko z pohľadu amerického trhu malé, v Spojených štátoch amerických je vnímané pozitívne.


Kližan na Roland Garros skončil, proti Monfilsovi nezískal ani set

Kužmová vypadla

Kližan skončil

Súhrn žien

Súhrn mužov

Kližan bol posledný slovenský mužský zástupca vo dvojhre na French Open.

PARÍŽ. Slovenský tenista Martin Kližan sa neprebojoval do 3. kola dvojhry na druhom grandslamovom turnaji sezóny Roland Garros na antuke v Paríži. Kližan vo štvrtkovom podvečernom súboji 2. kola nestačil na favorizovaného Francúza Gaela Monfilsa (32.) a podľahol mu za 115 minút 2:6, 4:6, 4:6. Gael Monfils (Fr.-32) - Martin Kližan (SR) 6:2, 6:4, 6:4 /za 115 minút/ V treťom vzájomnom stretnutí sa zrodilo druhého víťazstvo Monfilsa. Jeho súperom v 3. kole bude Belgičan David Goffin nasadený ako ôsmy. Kližan bol posledný slovenský mužský zástupca vo dvojhre na RG 2018. V ženskej časti singlového "pavúka" zostala už len Magdaléna Rybáriková, ktorá sa vo štvrtok pokúsi o prienik do 3. kola proti Švajčiarke so slovenskými rodičmi Belinde Bencicovej. Kližan (117. v rebríčku ATP) napriek prehre s Monfilsom môže byť spokojný so svojím účinkovaním na najcennejšej antuke. Vrátane kvalifikácie vyhral dovedna štyri zápasy a v "online" renkingu sa posunul na 111. miesto.


Protiislamská AfD sa prepadáva v prieskumoch

Pokles podpory prišiel po kontroverzných výrokoch Björna Höckeho, ktorý nazval pamätník obetiam holokaustu pamätníkom hanby.

BERLÍN. Krajne pravicová Alternatíva pre Nemecko (AfD) nemala takú nízku podporu Nemcov od decembra 2015. Vyplýva to z prieskumu verejnej mienky, ktorý urobil inštitút Forsa a v stredu ho zverejnili nemecký denník Frankfurter Allgemeine Zeitung. Chaotický vodcovský štýl Donalda Trumpa, ktorý predtým vychvaľovali, začína vyvolávať obavy v čase, keď svet zápasí s rôznymi krízami.   Keby boli parlamentné voľby teraz, protiislamská AfD by získala 8,5 percenta hlasov, pričom ešte vlani v októbri sa podpora strany pohybovala na úrovni 12,5 percent. Pokles podpory prišiel po kontroverzných výrokoch durínskeho šéfa strany, Björna Höckeho, ktorý nazval pamätník obetiam holokaustu pamätníkom hanby. "V Berlíne by namiesto pamätníka obetiam holokaustu mali byť skôr pripomienky svetlých stránok nemeckých dejín, napríklad slávnych filozofov alebo hudobníkov," uviedol pred mesiacom Höcke. Jeho názor okamžite vyvolal ostrú kritiku v Nemecku aj v zahraničí. "Chaotický vodcovský štýl nového amerického prezidenta Donalda Trumpa, ktorý bol predtým taký vychvaľovaný, začína vyvolávať obavy v čase, keď svet zápasí s rôznymi krízami," komentoval výsledky prieskumu šéf inštitútu Forsa Manfred Güllner. Prieskum zverejnili aj časopis Stern a televízia RTL. Prieskum tiež ukazuje raketový nárast preferencií sociálnych demokratov, do čela ktorých sa pred jesennými voľbami postavil bývalý šéf europarlamentu Martin Schulz. SPD tak postupne dobieha kresťanských demokratov z CDU. Podľa riaditeľa Forsy prešla v posledných týždňoch k sociálnym demokratom aj časť stúpencov AfD. Tí dúfajú, že by Schulz mohol v septembrových voľbách zosadiť z kancelárskeho kresla Angelu Merkelovú, ktorú obzvlášť nenávidia.


Dánska automobilka Zenvo si pre Ženevu chystá prekvapenie

Doterajšie modely dánskeho výrobcu športiakov sa preslávili hlavne výkonom a horľavosťou.

KODAŇ, BRATISLAVA. Malá dánska automobilka sa chystá na autosalóne v Ženeve ukázať nový športiak. Na tom istom mieste iba pred dvoma rokmi predstavila svoj druhý model, Zenvo TS1 GT. Na tom by nebolo nič zvláštne, no Zenvo rozhodne nie je výrobcom, ktorý by chrlil do sveta novinky jednu za druhou. Ich automobily sú takmer celé vyrábané ručne, produkcia je obmedzená maximálne na päť kusov ročne. O pripravovanej novinke zatiaľ nie je známe nič okrem troch fotografií detailov, ktorými výrobca láka na premiéru. Napriek podobnosti predošlých modelov sa automobilke po dizajnovej stránke nedá veľa vytknúť. Dúfajme iba, že nepredstavia opäť takmer rovnaké auto. Prvého modelu ST1 sa vyrobilo iba 15 kusov, rovnaký počet je plánovaný aj pre aktuálny model TS1 GT. Ich podobnosť nekončí len pri názve, druhý model je evolúciou prvého a pre laika sú na prvý pohľad takmer identické. Ak sa vám aj 15 kusov zdá priveľa a túžite po väčšej exkluzivite, nemusíte sa báť. Pri týchto športiakoch je slušná šanca, že ich počet rýchlo klesne. Preslávili sa totiž svojou náchylnosťou k požiarom. Najznámejší je prípad, kedy Zenvo ST1 začalo horieť pri natáčaní seriálu Top Gear. Ďalší kus sa vznietil v roku 2015 počas pretekov historických automobilov v Kodani. Druhému modelu sa tieto problémy zatiaľ vyhýbajú, no jeho produkcia iba nedávno začala. Oba vozy disponovali výkonom okolo 1 100 konských síl, teda minimálne podobná hodnota sa dá očakávať aj pri novinke. Zatiaľ nie je známe, či pripravovaný automobil bude nástupcom TS1 GT alebo pôjde o samostatný model. Výkon, exkluzivita ani dramatický vzhľad mu ale chýbať určite nebudú.


Ako Netflix obrátil spoilery vo svoj prospech

Znamenajú spoilery niečo viac ako len bohapusté ničenie zážitku?

BRATISLAVA. Popoluška v treťom oriešku objaví svadobné šaty. Princ jej nasadí stratenú črievičku. Spoločne odcválajú zasneženou krajinou, Karel Gott spieva v najlepšej forme. Takýto spoiler – teda prezradenie kľúčovej súčasti deja – nenahnevá nikoho. Koniec filmu Tri oriešky pre Popolušku predsa pozná takmer každý. Iné by bolo, ak by ste malému školákovi, ktorý s nadšením číta prvého Harryho Pottera, položili otázku (pozor, spoiler!): „Dumbledore už zomrel?“ Najprv by na vás uprel neveriacky pohľad. Potom by sa pravdepodobne nehneval. Ako ste mohli? So spoilermi sa väčšine z nás spája práve pokazený zážitok, v súčasnosti nám ale fenomén spoilerov vie povedať veľa o tom, ako sa zmenila televízia. Za posledných pätnásť rokov sa zmenil spôsob, akým veľké televízie rozmýšľajú o seriáloch, a začala sa výrazne meniť aj seriálová produkcia. Na obrazovkách sa dovtedy dlho držali najmä sitcomy a tradičné kriminálky. Mali šablónovitý scenár, ktorý sa v každom dieli opakoval. Tvorcovia zistili, čo majú diváci radi, a dodávali im to v pravidelných dávkach. Seriál bol pre televíziu stávka na istotu. Zmenu priniesli seriály ako Sopranovci, The Wire či Buffy, premožiteľka upírov. Od konkurencie sa neodlišovali len poctivým scenárom, ale aj tým, že postavy sa správali podobne, ako by sa správali skutoční ľudia. Dostali hĺbku. Divákov zvyknutých na dobrotivých, obetavých policajtov a bezcitných, ľudsky prázdnych zločincov čakalo prekvapenie. „Dobré postavy začali robiť zlé veci. A zlé veci sa začali diať dobrým ľuďom,“ píše Emily Steele z New York Times. Nepredvídateľnosť spojená s vyššou umeleckou hodnotou sa publiku zapáčila a v súčasnosti je stredným prúdom. Kým typickým hlavným hrdinom kriminálneho seriálu „predtým“ bol detektív Columbo, dnes je ním sériový vrah Dexter Morgan. Nové seriály si uvedomujú, že vrah sa nestáva vrahom len tak. Dexter svoju túžbu zabíjať nedokáže ovládať, a tak ju sústreďuje na iných vrahov. (Pozor, ďalší spoiler!) Neskôr navyše zistíte, že ako malý chlapec zostal niekoľko dní zavretý v lodnom kontajneri iba so svojím bratom a brutálne zavraždenou mamou. Sledujete Dexterov boj so zvrátenou závislosťou a pritom si kladiete otázku, či je morálne držať palce zdanlivo psychopatickému vrahovi – takýto zážitok od Columba nedostanete. A časom nepochybne dostanete chuť sa oň s niekým podeliť. Tu prichádzajú na scénu sociálne siete. Ak by ste nutkaniu prezrádzať dej nedokázali odolať pred pätnástimi rokmi, obrali by ste o prekvapenie prinajhoršom svojich známych či kolegov. Dnes to môžete urobiť na twitteri či youtube, ktoré vaše komentáre vedia ukázať tisícom ďalších ľudí. Kultúrny antropológ Grant McCracken, ktorý prednášal na Cambridgei i na Harvarde, považuje novodobé seriály za medzník v našom nazeraní na spoilery. Pre digitálnu televíziu Netflix vypracoval štúdiu, ktorá odhalila, čo znamenajú zo sociologického hľadiska. Výraz spoiler má pôvod v anglickom slove spoil, teda kaziť. Označuje vyzradenie dôležitej časti deja niekomu, kto ho nepozná. „Motivácia na prezrádzanie vyplýva z niečoho silnejšieho než len z pozerania televízie,“ vysvetľuje. „Ide o politiku každodenného života.“ McCracken tvrdí, že v súčasnosti znamená znalosť seriálu, ktorý ostatní nepoznajú, spoločenskú moc. A po tej, prirodzene, túži každý z nás. Digitálne televízie navyše umožňujú niečo, čo bolo predtým len ťažko predstaviteľné – pozrieť si všetky diely seriálu nárazovo, bez celotýždňového čakania na novú epizódu. Stačí teda zopár prebdených nocí a viete viac, ako vaši priatelia. Slovami Granta McCrackena: „Žijem v budúcnosti, ku ktorej ty len smeruješ.“ Netflix a iné internetové televízie tým získali konkurenčnú výhodu oproti tradičným televíznym staniciam. Aby tie zmiernili úbytok divákov, investujú do produkčne náročných seriálov plných dejových zvratov a rafinovaných zápletiek. Divákov tým lákajú sledovať premiéry nových dielov, teda opäť možnosti vidieť ich skôr než ostatní. A vyhnúť sa spoilerom, ktoré zaručene číhajú na profiloch „tých rýchlejších“. Ľudia z Netflixu si, pochopiteľne, nezaplatili výskum popredného vedca preto, lebo sú fanúšikmi kultúrnej antropológie. Keď si uvedomili, aký silný vplyv majú spoilery na divákov, rozhodli sa s nimi systematicky pracovať a nájsť pre ne komerčné využitie. McCrackenove zistenia zúročili na webe spoilers.netflix.com. Nachádza sa na nej napríklad sekcia Pokazte si sami (Spoil yourself) s výberom najprekvapivejších spoilerov v krátkych videách či stručné a rafinované spoilery, ktoré môžete jedným klikom vidieť na sociálnych sieťach. Samozrejme, s odkazom na zakúpenie predplatného. Netflix však zašiel ešte ďalej. V čase, keď sa blížila druhá séria populárneho seriálu Narcos o živote Pabla Escobara, rozhodla sa spoločnosť zvoliť opačný postup. Namiesto bránenia únikom sa do nich sama pustila. Herec Wagner Moura, ktorý Escobara hral, v rozhovore prezradil, že na konci tejto série zomrie. Netflix to potom potvrdil aj na sociálnych sieťach – vo všetkých jazykoch sveta. Nahnevaní fanúšikovia neotáľali a, ako býva na internete zvykom, tvorcom seriálu šťavnato vynadali. Tam však spoilovanie neskončilo, dva dni pred oficiálnou premiérou spustila oficiálna facebooková stránka seriálu live video s prvým dielom. Po piatich minútach obraz zašumel a zjavil sa na ňom Pablo Escobar. Pozrel sa priamo do kamery a hrozivo zasipel: „To si myslíte, že môžete okrádať mňa!?“ Marketingový tím sa zabával a v „kazení“ pokračoval. Keď sa seriál skončil, pochválil sa prekvapivými výsledkami. Záplava spoilerov im neuškodila, práve naopak: „Dvesto miliónov zobrazení, štyri milióny interakcií, 50-percentný nárast fanúšikov,“ pochválili sa. Počínanie si Netflixu na seriálovom i filmovom trhu spôsobuje otrasy v dlho nemennom svete kinematografie. Vždy je zaujímavé položiť si otázku, aký majú dopad na zážitok publika. Seriálový divák si zvyká na to, že spoilerom neujde. Predstavme si teda, že sa priskoro dozvie o závere jedného z najoceňovanejších novodobých seriálov Breaking Bad. Stratí tým celé ďalšie pozeranie zmysel? Odpoveďou youtubera Evana Puschaka, známeho aj ako Nerdwriter, je jednoznačné nie. Posledný diel nám síce prezradí, ako sa príbeh drogového dílera Waltera Whita končí, ale Puschak našiel vrchol seriálu o dva diely pred ním. Predpredposledný diel s názvom Ozymandias totiž dokázal spojiť všetko, čo z Breaking Bad robí výnimočný zážitok. Začína sa spomienkou na prvú dávku metamfetamínu, ktorú vtedy ešte stredoškolský učiteľ Walt uvaril. „Reakcia sa začala,“ hovorí. (Pozor, posledné spoilery.) Nasleduje štyridsať minút, v ktorých sa rozpadá všetko, na čom svet Waltera Whita stál. Tvorcovia jeho pád ilustrujú reakciami jeho rodiny, ktorá sa ho bojí, švagra, ktorý ním opovrhuje, zločineckých partnerov, ktorí ho nerešpektujú. Reakciami sa to začalo, reakciami sa to končí. Podobne silných a starostlivo prepracovaných momentov je v seriáli viac. A ak jeho záver poznáme vopred, na genialite mu to neuberá. Napokon, všetci vieme, že príbeh Popolušky má šťastný koniec. Vieme aj to, že láska Rómea a Júlie sa končí tragicky. Poznáme Hamletovo „Byť či nebyť?“, pamätáme si, že Achilla trafí do päty Paridov šíp. Napriek tomu sa k týmto veľkým dielam vraciame. Spoilery ničia napätie, ktoré k televíznym obrazovkám priťahovalo celé generácie divákov. Ak však napätie len pomáha prekryť umeleckú chudobu, možno nám bude lepšie bez neho.


Inflácia v eurozóne sa v júli zrýchlila na 2,1 percenta

Spomedzi členských krajín EÚ malo najnižšiu infláciu Grécko.

LUXEMBURG. Inflácia v eurozóne sa v júli mierne zrýchlila. Motorom jej rastu bolo zvýšenie cien energií. Index spotrebiteľských cien v eurozóne v júli medziročne stúpol o 2,1 %, uviedol európsky štatistický úrad Eurostat. V júni sa medziročne zvýšil o 2 % a v júli 2017 o 1,3 %. V celej Európskej únii (EÚ) sa tempo zdražovania v júli zrýchlilo na 2,2 % z 2,1 %. Pred rokom, teda vlani v júli, spotrebiteľské ceny v EÚ medziročne vzrástli o 1,5 %. Jadrová inflácia v eurozóne, do ktorej sa nezapočítavajú ceny energií, potravín, alkoholu a tabaku, sa v júli zvýšila na 1,1 % z 0,9 % v predchádzajúcom mesiaci. Najvýraznejší pozitívny príspevok k rastu cien v eurozóne mali v júli energie (0,89 percentuálneho bodu). Za nimi nasledovali služby (+0,64 bodu), potraviny, alkohol a tabak (+0,49 bodu) a neenergetické priemyselné tovary (+0,12 bodu). Spomedzi členských krajín EÚ mali najnižšiu infláciu v júli Grécko (0,8 %), Dánsko (0,9 %) a Írsko (1 %). Naopak, najvyššiu zaznamenalo Rumunsko (4,3 %), nasledované (Bulharskom (3,6 %), Maďarskom (3,4 %) a Estónskom (3,3 %). V medzimesačnom porovnaní sa spotrebiteľské ceny v eurozóne v júli znížili o 0,3 % a v celej EÚ o 0,2 %. Na Slovensku sa spotrebiteľské ceny v júli medziročne zvýšili o 2,6 % a medzimesačne klesli o 0,2 %.


Hubble našiel fosíliu zo vzniku galaxie, umožní skúmať minulosť

Hviezdokopa Terzan 5 obsahuje dve generácie hviezd, ktoré delia miliardy rokov

Vyše sedem miliárd rokov. Taký veľký rozdiel vo veku dvoch populácií hviezd zistil medzinárodný tím astronómov pri štúdiu hviezdokopy Terzan 5. Kdesi tu, 19-tisíc svetelných rokov od Zeme, sa možno ukrýva chýbajúci článok, ktorý by ukázal cestu našej galaxie v čase. Skupina hviezd rôzneho veku nahromadená na jednom mieste je veľmi vzácny historický relikt. Niečo ako pozemská fosília, ktorá vytvára svojský most a umožňuje prejsť zo vzdialenej minulosti do prítomnosti. Vzdialený, ale aj relatívne blízky kozmos je stále plný záhad. Ukázalo to aj podrobnejšie skúmanie hviezdokopy Terzan 5, vzdialenej 19-tisíc svetelných rokov. Vzhľadom pripomína guľovú hviezdokopu, v ktorej by mali mať všetky hviezdy približne rovnaký vek (a mali by byť veľmi staré, čiže v rozmedzí 11-12 miliárd rokov). V tomto prípade však takzvané pravidlo starobinca neplatí: jedna skupina hviezd (tá prevažujúca) síce má okolo 12 miliárd rokov, no tá druhá, ktorá je v menšine, iba 4,5 miliardy; zhodou okolností podobný vek má aj naša slnečná sústava. Takýto rozdiel na jednej strane síce vnáša problémy do klasifikácie hviezdokôp, no na druhej strane umožňuje lepšie „čítať“ v minulosti. Pokúsili sa o to aj astronómovia, ktorí rozdiel vo veku hviezd objavili. Sú členmi medzinárodného tímu, vedeného Francescom Ferrarom z Boloňskej univerzity v Taliansku. Svoje pozorovania zverejnili v odbornom časopie Astrophysical Journal.  Na oblohe nájdeme Terzan 5 v súhvezdí Strelca, kde spolu s ďalšími hviezdnymi zoskupeniami tvorí súčasť centrálnej galaktickej výdute. V roku 1968 hviezdokopu objavil – „v balíku“ s ďalšími niekoľkými hviezdokopami - francúzsky astronóm Agop Terzan (preto najskôr dostala názov Terzan 11). Od jej objavu sa považovala za guľovú hviezdokopu. Hviezdokopy tohto typu obsahujú od tisícok po milióny hviezd, majú výrazne sférický tvar a v špirálových galaxiách sa nachádzajú najmä v blízkosti ich jadier. Medzi členmi guľovej hviezdokopy sú silné gravitačné väzby a preto sa nerozpadajú. Tak ako iné útvary tohto typu, aj Terzan 5 vyzerá ako veľká guľatá škvrna tvorená niečím, čo pripomína rozsypaný cukor. Veľa guľových hviezdokôp je dostatočne jasných, takže sa dajú pozorovať voľným okom. Táto je však málo výrazná a leží vnútri centrálnej výdute Mliečnej cesty. Táto časť s množstvom hviezd bohatých na kovy sa sformovala už pri zrode našej galaxie. Sú to tie najstaršie hviezdy, aké astronómovia poznajú, no súčasne prebiehajú aj diskusie o podiele mladých hviezd v tomto galaktickom „starobinci“. Členovia Ferrarovho tímu využili údaje získané kamerami na Keckovom a Hubblovom teleskope, ako aj pozemským ďalekohľadom VLT (Very Large Telescope) na observatóriu Paranal v Čile. Objavili spoľahlivé dôkazy, že Terzan 5 obsahuje dve rozdielne skupiny hviezd - okrem veku sa líšia aj chemickým zložením. Naznačuje to, že nové stálice sa v tomto mieste galaxie neformovali priebežne, ale s veľkým časovým odstupom. Čiže po prvej fáze výbušnej hviezdotvorby nasledovalo „veľké dlhé ticho“. „Predchodca hviezdokopy Terzan 5 zrejme obsahoval také množstvo plynu, ktoré by umožnilo aj tvorbu druhej hviezdnej generácie. Plyn musel mať navyše dostatočne veľkú hmotnosť, minimálne sto miliónov hmotností Slnka,“ vysvetlil spoluautor práce Davide Massari z Boloňského observatória (INAF) a Groningenskej univerzity v Holandsku. Súčasné teórie formovania Galaxie predpokladajú, že za vznikom centrálnej galaktickej výdute, bohatej na hviezdy, je vzájomný kontakt prvých mohutných zhlukov plynu a hviezd, ktoré sa pri tom spojili a zanikli. „Nazdávame sa, že niektoré pozostatky týchto zhlukov, bohatých na plyn, by mohli relatívne nedotknuté pretrvať ukryté vnútri galaxie a existovať až dodnes,“ povedal Francesco Ferraro. „Takéto galaktické fosílie umožňujú astronómom zrekonštruovať dôležitý úsek histórie Mliečnej cesty.“ Terzan 5, čo je v porovnaní s guľovými hviezdokopami zvláštny útvar, však má s populáciami žijúcimi v galaktickej výduti aj niečo spoločné: vysoký vek hviezd prvej generácie. Táto podobnosť nasvedčuje, že môže ísť o jeden z prvých stavebných blokov galaxie, ktorý je pozostatkom udalostí pri jej formovaní. Potvrdzuje to aj odhadovaná pôvodná hmotnosť tejto hviezdokopy, ktorá umožňuje vytvoriť dve generácie hviezd. Ukazuje sa, že zodpovedá očakávanej hmotnosti mohutných zhlukov, z ktorých sa zrejme počas vzniku galaxie približne pred 12 miliardami rokov vytvorila aj galaktická výduť. Terzan 5 v búrlivom prostredí, ktoré pri vzniku galaxie vládlo, dokázal prežiť miliardy rokov. Vďaka tomu sa zachoval ako svojská „fosília“, dokumentujúca vzdialenú minulosť galaxie. A nielen jej. Niektorými vlastnosťami totiž pripomína obrie zhluky, pozorované (s časovým oneskorením) pri iných galaxiách, kde ešte stále prebieha formovanie hviezd. Naznačuje to, že podobné vývojové procesy môžu byť bežné aj pri vzniku galaxií vo vzdialenom vesmíre. Objav astronómom preto ponúka možnosť lepšie pochopiť procesy, aké mohli byť v minulosti pri utváraní našej galaxie bežné. Dokumentuje spojenie medzi blízkym a vzdialeným vesmírom a súčasne je „živým svedkom procesov vzniku výdute našej galaxie“. Napísal to F. Ferraro v komentári, ktorým zhodnotil význam objavu, otvárajúcom pred astronómami novú cestu skúmania tajomstva vzniku galaxie a históriu jej vývoja. Hlavné zdroje: Astrophysical Journal, Astro.cz arxiv.org/abs/1609.01515 Tento text ste mohli čítať vďaka tomu, že platíte za obsah. Vážime si to.


Chetitský chrám v Sýrii stál viac ako tritisíc rokov. Zničili ho turecké nálety

Sýrska občianska vojna zničila mnoho pamiatok, ktoré patria do svetového dedičstva UNESCO.

DAMASK, BRATISLAVA. Postavili ho Chetiti približne v roku 1300 pred našim letopočtom. Známy je najmä prepracovanými zobrazeniami levov a sfíng. Chrám Ain Dara je však do veľkej miery zničený. Nachádza sa totiž na území sýrskeho regiónu Afrín, nad ktorým počas občianskej vojny prebrali kontrolu Kurdov milície. Tie susedné Turecko považuje za teroristické sily a napriek tomu, že Američania sýrskych Kurdov podporujú, spustilo proti provincii inváziu. Podľa Medzinárodného pozorovateľského centra pre ľudské práva so sídlom v Londýne Turci pri náletoch na provinciu zničili minimálne 60 percent chrámu. Centrum zverejnilo aj zábery, ktoré ukazujú časti chrámu v troskách. Ain Dara je len jeden príklad pamiatky, ktorú spustošila občianska vojna v Sýrii trvajúca už takmer sedem rokov. Ako najznámejšie zničené pamiatky svetového dedičstva UNESCO sa spomína starobylé mesto Palmýra a historické centrum zdevastovaného Aleppa.


S klubom vyhral Európsku ligu. Sarri skončí vo funkcii trénera Chelsea

LONDÝN. Tréner futbalistov Chelsea Londýn Maurizio Sarri oznámil vedeniu čerstvého víťaza Európskej ligy UEFA, že v lete plánuje klub opustiť. Okrem víťazstva v EL dokázal 60-ročný Talian vo svojej prvej sezóne na Stamford Bridge doviesť tím na konečné 3. miesto v Premier League, vďaka čomu sa Chelsea po ročnej prestávke opäť predstaví v Lige majstrov. Napriek viacerým úspechom sa mu však nepodarilo získať si priazeň londýnskych fanúšikov, ktorým sa nepáči jeho štýl hry založený na prílišnom držaní lopty. Podľa talianskych médií by sa mal Sarri stať nástupcom Massimiliana Allegriho na lavičke Juventusu Turín.


Česká priemyselná produkcia v júni medzimesačne klesla

PRAHA. Sezónne upravená produkcia českého priemyslu v júni medzimesačne reálne oslabila o 3,8 percenta. Medziročne júnová priemyselná výroba krajiny reálne stúpla o 2,2 percenta. Informoval o tom v pondelok na svojej internetovej stránke český štatistický úrad. Medziročne vzrástla výroba motorových vozidiel, prívesov a návesov o 3,3 percenta a kovových výrobkov o 4,1 percenta. Klesla produkcia odvetvia výroby a rozvodu elektriny, plynu, tepla a klimatizovaného vzduchu (-6,5 %) a produkcia v segmente ťažby a dobývania (-16,5 %).Nové objednávky českého priemyslu v júni medziročne posilnili o 4,8 percenta. Nové objednávky zo zahraničia sa zvýšili o 1,7 percenta a nové domáce objednávky stúpli o 11,1 percenta. Zvýšili sa predovšetkým objednávky chemických látok a chemických prípravkov (19 %) a elektrických zariadení (8,9 %). Zmenšili sa nové objednávky základných farmaceutických výrobkov a farmaceutických prípravkov (-3,8 %) a odevov (-4,5 %).Priemerný počet zamestnancov v českých priemyselných podnikoch s 50 a viac pracovníkmi sa v júni medziročne zvýšil o 1,8 percenta. Priemerná hrubá mesačná nominálna mzda týchto zamestnancov v júni medziročne vzrástla o 6,5 percenta na sumu 31 092 českých korún.


Liberec pod slovenským trénerom končí v MOL Cupe, v semifinále si zachytá Slovák

Olomouc s Chvátalom a Lalkovičom podľahol Bohemiansu.

PRAHA. Futbalisti Slovana Liberec pod taktovkou slovenského trénera Zsolta Hornyáka prehrali v stredajšom štvrťfinále MOL Cupu s Baníkom Ostrava 1:2 po predĺžení. Okrem Baníka sa medzi elitné kvarteto prebojovali až tri pražské tímy - Slavia, Sparta a Bohemians 1905. Bohemians 1905 - Sigma Olomouc 1:0 (0:0) Gól: 77. Vaníček /M. Lalkovič hral do 81. minúty, J. Chvátal (obaja Sigma) od 61. minúty/ Baník Ostrava - Slovan Liberec 2:1 pp (1:1, 1:1) Góly: 43. Baroš, 102. Šašinka - 16. Sýkora /V. Budinský odchytal celý zápas - M. Koscelník od 106. minúty/


NEKROLÓGRapper Prodigy okúsil vrchol aj dno. Do väzenia ho dostali nelegálne zbrane

Od narodenia trpel chorobou červených krviniek. Jeho zdravotný stav sa zhoršil po koncerte vo Vegas.

Bol súčasťou dua Mobb Deep, s ktorým vydal osem albumov. Sám má na konte množstvo sólových skladieb a projektov. Ako správny rapper sa ocitol na vrchole aj na dne. Za nelegálne držanie zbraní si odsedel tri a pol roka vo väzení. Albert "Prodigy" Johnson (2.11.1974 – 20.6.2017) sa narodil do muzikantskej rodiny. Jeho mama, otec i starý otec boli členmi hudobných kapiel, dedko Budd Johnson dokonca uznávaný džezový hráč. Albert vo svojich začiatkoch vystupoval pod prezývkou Lord – T (Zlaté dieťa). Až neskôr sa z neho stal Prodigy. Deťom som hovoril – učte sa z mojich chýb. Nemusíte si tým prejsť aj vy. Začiatkom deväťdesiatych rokov, predtým, ako svoju skupinu pomenovali Mobb Deep, nazývali sa dvaja mladí rapperi Prodigy a Havoc Poetickými veštcami (Poetical Prophets). V roku 1993 vydali svoj prvý album, Nezrelé peklo (Juvenile Hell). Kým ich debut sa nedočkal výraznejšej odozvy, nasledujúci počin – Neslávni (The Infamous), sa popularite teší dodnes. Prodigy okúsil aj sólovú dráhu, na ktorej spolupracoval aj s producentom Alchemistom. Posledný Prodigyho album Hegelovská dialektika (The Hegelian Dialectic) vyšiel tento rok v januári. V roku 2007 ho odsúdili za nelegálne držanie zbraní na tri a pol roka. Prodigy na tieto časy spomína vo svojej autobiografii Môj neslávny život (My Infamous Life). Napísal tiež kuchársku knihu, na recepty v nej prišiel počas pobytu vo väzení. Za mrežami si uvedomil, „aké to je, keď vám všetko vezmú.“ „Deťom som hovoril – učte sa z mojich chýb, zo mňa. Nemusíte si tým prejsť aj vy,“ povedal Prodigy vlani pre Associated Press. Albert Prodigy Johnson od narodenia trpel kosáčikovitou anémiou, chorobou červených krviniek. Jeho zdravotný stav sa zhoršil po koncerte vo Vegas, ktorý Mobb Deep absolvovali pred pár dňami. Či bolo príčinou smrti práve dedičné ochorenie, lekári zatiaľ nepotvrdili.


Matovič sa podľa Kaliňáka zachoval ako zbabelec

Matovič podľa vlastných slov spáchal jediný trestný čin, keď štátu zaplatil pol miliardy eur.

BRATISLAVA. Igor Matovič zbabelo útočí na ľudí, ktorí sa nemôžu brániť, vyhráža sa svojim oponentom a správa sa ako typický daňový podvodník. Vyhlásil to v piatok v súvislosti so štvrtkovými tvrdeniami Matoviča minister vnútra Robert Kaliňák. Podľa ministra nie je v žiadnom normálnom štáte prístupné, aby politik útočil na rozhodnutia orgánov činných v trestnom konaní. "Také niečo robí len zbabelec," skonštatoval Kaliňák. Policajti, vrátane vyšetrovateľa, ktorý sa zaoberal kauzou Matovičovho účtovníctva, urobili podľa Kaliňáka pre Slovensko veľa, kým Matovič vôbec nič. Kaliňák spolu s policajným prezidentom Gašparom odmietli slová Matoviča o tom, že vyšetrovateľ Menčík bol povýšený na riaditeľa expozitúry Národnej kriminálnej jednotky (NAKA) - Západ za odmenu za to, ako postupoval pri vyšetrovaní jeho osoby. Minister vysvetlil, že Menčík je policajtom už 14 rokov, z toho 12 rokov v pozícii vyšetrovateľa a podarilo sa mu za ten čas obviniť desiatky ľudí. Svojou profesionalitou podľa Kaliňáka preukázal odbornú znalosť, prežil štyroch ministrov. "Je to človek, ktorý si robí svoju prácu a nezaujíma ho, ako sa páchateľ volá," doložil šéf rezortu. "U nás sa neustanovuje do funkcie za odmeny," odmietol rovnako Gašpar, ktorý priblížil, že do najnižšej riadiacej funkcie v NAKA bol Menčík ustanovený 1. februára 2017, keď za 12 rokov vyšetrovania prešiel všetkými úrovňami. Matovič navyše podľa neho vzhľadom na kauzy, v ktorých figuruje, nemá "právo hovoriť čokoľvek o komkoľvek". "Rozhodol sa ísť do politiky po tom, čo mu štát prišiel na daňové podvody," povedal na adresu opozičného poslanca. Kaliňák pripomenul, že v súvislosti s Matovičom sa okrem nejasného dovozu tlačiarne objavili napríklad aj pochybnosti v súvislosti s využívaním prenajatého auta. "Jeho celý život je jedna veľká lož," uviedol. Matovič sa údajne vyhol odvedeniu dane z pridanej hodnoty z tlačiarenského stroja dovezeného z Nemecka v roku 2002. Podvádzať mal aj pri účtovaní si výdavkov za používanie služobného auta vo výške takmer 63-tisíc eur za rok 2004. Igor Matovič na štvrtkovej tlačovej besede vyhlásil, že policajný vyšetrovateľ, ktorý mal prípad jeho účtovníctva od začiatku na starosti, je dnes riaditeľom Národnej protikorupčnej jednotky, expozitúry Západ. Vyšetrovateľ Národnej kriminálnej agentúry Štefan Menčík, ktorý vo februári 2016 preberal účtovníctvo Matoviča, urobil podľa poslanca závratnú kariéru. „Z rádového vyšetrovateľa je od minulého týždňa riaditeľ,“ povedal Matovič a dodal, že Menčík dostal v minulosti pod patronát jeho trestné oznámenie na Radoslava Procházku, protizákonne zverejnil nahrávku s rozhovorom medzi Matovičom a Procházkom, neskôr poslal kontrolu do Matovičovej rodinnej firmy a dnes ho krivo obviňuje, že sa dopustil trestných činov. Ako dodal, mesiac pred voľbami začal konať opäť proti Matovičovi a vypočul „korunného svedka“ premiéra Roberta Fica a ministra vnútra Roberta Kaliňáka Pavla Vandáka. "Vyzvracal uznesenie NAKA, po všetkých jeho 'úspešných' krokoch zameraných proti mne, je riaditeľom. Po špinavej práci, ktorú dokonal uznesením a zverejnil ho, sa stal riaditeľom. Žijeme v štáte, kde nenaháňame zločincov, ale človeka, ktorý zaplatil štátu 500 miliónov eur, teda mňa,“ dodal s tým, že jediný trestný čin, ktorého sa dopustil je, že zaplatil štátu 500 miliónov.


National Geographic ukázal najkrajšie fotografie prírody

Magazín vyhlásil najkrajšie fotografie prírody za rok 2016.

WASHINGTON, BRATISLAVA. Milióny migrujúcich sardiniek sú obľúbenou pochúťkou pre delfíny, morské vtáky, žraloky aj tučniaky. Delfíny a morské vtáky dokonca pri love spolupracujú. Delfíny zaženú húfy sardiniek ku hladine, kam sa za nimi môžu vtáky ponoriť. Francúzsky fotograf Greg Lecoeur čakal na takýto záber dva týždne. Pri juhoafrickom pobreží nakoniec spravil fotku, ktorú časopis National Geographic vyhlásil za víťaza súťaže o najlepšii fotku prírody roku 2016 (2016 National Geographic Nature Photographer of the Year). Lecoeur zároveň zvíťazil v kategórii Akcia. Prvé miesto v kategórii Problémy životného prostredia si odniesla fotografia Rusa Vadima Balakina pozostatkov ľadového medveďa, v kategórii Krajina vyhral Holanďan Jacob Kapetein za snímku malého buku v rieke. Najlepší zvierací portrét odfotil Varun Aditya z Indie, ktorému v lese "zapózoval" had. Odborná porota vyberala víťazov z viac ako tisíc fotografií. Lecoeur sa za svoju výhru môže zúčastniť desaťdňovej expedície na Galapágy. Pozrite si galériu víťazných fotografií súťaže 2016 National Geographic Nature Photographer of the Year.


Mýto pre osobné autá v Nemecku bude podľa štúdie stratové

Nemecký minister dopravy si od zavedenia diaľničných poplatkov pre osobné autá sľubuje čistý ročný príjem okolo 524 miliónov eur.

BERLÍN, BRATISLAVA. Zavedenie mýta pre osobné autá na nemeckých diaľniciach môže byť pre nemecký rozpočet výrazne stratové, ukazuje to štúdia vypracovaná pre najväčší európsky autoklub ADAC. Nemecko by podľa analýzy, o ktorej informuje denník Die Welt, muselo na mýtny systém doplácať stovky milónov eur ročne. Minister dopravy, Alexander Dobrindt, si od zavedenia diaľničných poplatkov pre osobné autá sľubuje čistý ročný príjem okolo 524 miliónov eur. Analýzu jeho úradu ale spochybnilo niekoľko ďalších štúdií. Okrem predchádzajúcej štúdie strany Zelených tak činí aj aktuálna analýza dopravného experta, Ralfa Ratzenbergera pre ADAC. Ratzenberger v nej tvrdí, že ministerstvo dopravy očakávané príjmy výrazne nadhodnocuje. Podľa neho bude projekt, ktorý nedávno schválila nemecká vláda, už od zavedenia v roku 2019 stratový. V prvom roku naň podľa experta Nemecko doplatí 147 miliónov eur, v roku 2023 až 251 miliónov eur. Dôvodom je predovšetkým nastavenie systému, ktorý počíta s tým, že zaň budú de facto platiť len zahraniční vodiči. Šoféri v Nemecku registrovaných áut mýto síce tiež zaplatia, ale bude im vrátené v podobe zníženia dane z motorových vozidiel. Majitelia najekologickejších áut s veľmi nízkymi emisiami získajú dokonca ešte väčšiu úľavu, ako zaplatia na diaľničných poplatkoch. A práve toto opatrenie je z rozpočtového hľadiska veľkým problémom. Spolu s tým, ako bude na nemeckých cestách pribúdať ekologických áut, sa totiž budú zvyšovať náklady Nemecka na mýto. Na návrh nemeckej vlády, s ktorým už súhlasila Európska únia, sa skepticky pozerá viacero európskych krajín. V januári ho kritizoval i šéf autoklubu ADAC, podľa ktorého je mýtne pre osobné autá zbytočné.


Brusel súhlasí s odkladom brexitu, navrhol dva termíny

Teraz sa bude čakať na to, či Mayová presadí dohodu.

BRUSEL. Lídri krajín Európskej únie sa vo štvrtok na summite v Bruseli jednomyseľne dohodli, že za určitých podmienok poskytnú Spojenému kráľovstvu odklad vystúpenia z EÚ do 22. mája. Informovala o tom spravodajská stanica BBC s odvolaním sa na predsedu Európskej rady Donalda Tuska. Lídri EÚ sa dohodli na možnosti odložiť brexit do 22. mája, ak britská Dolná snemovňa na budúci týždeň - ešte pred doteraz platným dátumom brexitu, ktorým je 29. marec - schváli už dvakrát odmietnutú dohodu o vystúpení. Ak by sa tak nestalo, mohol by byť brexit odložený do 12. apríla. Do tej doby by mal Londýn informovať svojich európskych partnerov, ako si predstavuje ďalší postup. Britská premiérka Theresa Mayová pôvodne žiadala o možnosť odkladu brexitu do 30. júna. Theresa Mayová podľa agentúry AP reagovala, že urobí všetko pre to, aby došlo k riadenému brexitu. Naznačila však, že ak Dolná snemovňa odmietne jej návrh, uprednostňuje odchod z Európskej únie bez dohody. Dodala, že nepodporuje dlhý odklad brexitu, pretože by to znamenalo, že Británia sa zúčastní na voľbách do Európskeho parlamentu. Tie sa konajú od 23. do 26. mája. "Som pevne presvedčená, že by bolo nesprávne žiadať ľudí v Spojenom kráľovstve, aby sa zúčastnili na týchto voľbách tri roky po hlasovaní o opustení EÚ," konštatovala Mayová, ktorú citovala spravodajská stanica BBC. Viacerí najvyšší predstavitelia členských krajín EÚ odkázali, že Európska únia už nemôže nič viac urobiť v prospech britskej strany. Francúzsky prezident Emmanuel Macron pred novinármi uviedol, že Británia v súvislosti s brexitom čelí "skutočnej politickej a demokratickej kríze". Dodal, že nie je možné, aby táto situácia "zablokovala EÚ". Som pevne presvedčená, že by bolo nesprávne žiadať ľudí v Spojenom kráľovstve, aby sa zúčastnili na týchto voľbách tri roky po hlasovaní o opustení EÚ. Macron tiež priznal, že bol proti tomu, aby sa na budúci týždeň konal mimoriadny summit EÚ venovaný brexitu, ktorý by prebehol v zlých podmienkach. Macron zdôraznil, že chcel, aby výsledkom štvrtkových diskusií na summite boli dve veci. V prvom rade to bolo určenie hraničných termínov, lebo len to pomôže na budúci týždeň britskej premiérke Therese Mayovej presadiť rozvodovú dohodu v britskom parlamente. Tak sa aj stalo, keď lídri EÚ navrhli odložiť brexit do 22. mája, ak Dolná snemovňa schváli už dvakrát odmietnutú dohodu o vystúpení. Druhým termínom je 12. apríl, v prípade neúspechu hlasovania v parlamente, pričom dovtedy musí britská vláda informovať svojich európskych partnerov, ako si predstavuje ďalší postup. V druhom rade sa Macron snažil vyhnúť konaniu mimoriadneho summitu o brexite koncom budúceho týždňa, čo sa tiež podarilo. "To je jeden z najväčších úspechov - potvrdili sme, že európske voľby by sa mali konať v jasnom kontexte," opísal situáciu. Holandský premiér Mark Rutte upozornil, že EÚ robila ústretové kroky za posledné dva roky a už nemôže urobiť nič viac. "Môžeme sa len pokúsiť vytvoriť kontext, v ktorom čo najviac otvoríme dvere pre britskú vládu," opísal situáciu pred odchodom zo summitu. Upozornil, že premiérka Mayová je "veľmi odolná a silná" a jasne uviedla, že urobí všetko, a aj robí všetko pre to, aby na budúci týždeň v parlamente zaistila pozitívny výsledok pri opätovnom hlasovaní o dohode o riadenom brexite. Nemecká kancelárka Angela Merkelová vo svojom hodnotení prvej časti summitu uviedla, že diskusie, ktoré sa pretiahli do neskorého večera, boli "veľmi intenzívne, ale aj veľmi úspešné". "V podstate sme udelili Británii odklad do 11. apríla alebo 12. apríla," skonštatovala. A spresnila, že ak na budúci týždeň nebude žiadne pozitívne rozhodnutie v britskej poslaneckej snemovni, 11. alebo 12. apríl bude dátumom odchodu Británie z EÚ.


Britom hrozia vysoké tresty za odchod k teroristickým skupinám

Cieľom zákona je znížiť hrozbu, ktorú predstavujú osoby vracajúce sa z bojov v zahraničí.

LONDÝN. Občanom Veľkej Británie, ktorí odídu do konfliktných zón, bude na základe nového zákona hroziť trest až desať rokov za mrežami. Cieľom novej legislatívy je znížiť hrozbu, ktorú predstavujú osoby vracajúce sa z bojov v zahraničí. Ich spätné stíhanie však zákon neumožňuje, takže tých, ktorí odišli bojovať za extrémistickú organizáciu Islamský štát, sa ešte netýka. Zákon schválený v piatok myslí aj na výnimky. Medzi tie budú patriť napríklad novinári, humanitárni pracovníci alebo iné osoby, ktoré majú vážny dôvod vycestovať, napríklad sa chcú zúčastniť na pohrebe. Minister vnútra Sajid Javid povedal, že zákon dáva "polícii právomoci, ktoré potrebujú na včasné zmarenie teroristických sprisahaní a zaisťuje, že tí, ktorí nám chcú ublížiť, budú čeliť spravodlivému trestu".


Po celom Slovensku prehľadávajú pošty, anonym nahlásil bombu

Anonymné oznámenie o uložení bomby prišlo v pondelok večer e-mailom.

BRATISLAVA. Na e-mail zákazníckeho servisu Slovenskej pošty prišlo anonymné oznámenie o uložení bomby. Potvrdila to hovorkyňa Slovenskej pošty Martina Macková. Ako prvý o tom informoval portál noviny.sk. "Následne sme kontaktovali policajné zložky, ktoré rozhodli o kontrole prevádzkových budov Slovenskej pošty najprv v Banskej Bystrici a následne bolo prijaté rozhodnutie o kontrole prevádzok pošty v rámci Slovenska. Kontroly sa vykonávajú postupne a priebežne," uviedla hovorkyňa, pričom prosí klientov o trpezlivosť. "Našou snahou je, aby nebola narušená prevádzka a činnosť pošty," dodala. Anonymné oznámenie na e-mail dostali v pondelok (12.6.) po pracovnej dobe vo večerných hodinách. O kontrole rozhodlo Krajské riaditeľstvo Policajného zboru v Banskej Bystrici. Hovorkyňa Prezídia Policajného zboru Denisa Baloghová taktiež potvrdila, že na linku 158 operačného strediska Krajského riaditeľstva Policajného zboru v Banskej Bystrici v utorok ráno o pol deviatej oznámila vedúca zákazníckeho centra pošty, že dostali emaily s textom: "Pekný večer, v pošte je veľká bomba" a ďalší, "V banke je bomba". "Nakoľko z obsahu nebolo jasné, v ktorých konkrétnych inštitúciách by mali byť uložené, polícia okamžite prijala potrebné opatrenia vo všetkých bankách, poštových bankách aj poštách na celom Slovensku," uviedla hovorkyňa.